Уоррен Баффетт йўл қўйган 10 хато\n20:46 / 07.08.2017\nУоррен Баффетт ҳақли равишда барча даврларнинг энг буюк сармоячиси ҳисобланади. Бошқа болалар ўйинчоқ ўйнаб юрган бир пайтда, у 11 ёшиданоқ фонд бозорида "ўйнаган". Баффетт бутун умрини шунга бағишлади, бу борада улкан тажриба тўплади ва салмоқли натижаларга эришди.\nBerkshire Hathaway раҳбари Уолл-стритни китоб каби ўқиш мумкинлигини исботлади. Forbes маълумотларига кўра, унинг активлари соф даромади деярли 75 миллиард долларни ташкил қилади - бу эса уни сайёранинг энг бадавлат кишиларидан бирига айлантиради.\nБироқ сармоявий истеъдодига қарамай, ҳатто Уоррен Баффеттт ҳам хатолардан холи эмас. Баффетт айбни ўз ходимларига ағдарувчи баъзи раҳбарлардан фарқли ўлароқ, ўз хатоларини тан олади ва акционерлар олдидаги масъулиятни ҳис қилади.\nАгар сиз ўз инвестицион маҳоратингизни чархламоқчи бўлсангиз, унинг ғалаба ва мағлубиятлари тарихига назар солиш фойдадан холи бўлмайди. InsiderPro Уоррен Баффеттнинг ўрганиб чиқилиши керак бўлган 10 хатосига доир маълумот билан бўлишди.\n1. Berkshire Hathaway хариди\n2010 йилда CNBC каналининг "Squawk Box" кўрсатувида Бекки Квик билан кечган интервьюда Баффетт шундай деган: "Ҳаётим давомида харид қилган энг бемаъни акциялар - бу... Berkshire Hathaway".\nБаффетт илк марта 1962 йилда Berkshire Hathaway - инқироз ёқасида турган тўқимачилик компаниясига сармоя киритган. У заводларнинг ёпилишида пул ишлаб олиши мумкин деб ўйлагани боис акцияларни харид қилган.\nУ компания раҳбарияти билан учрашиб, нарх борасида келишиб олган, бироқ кейинчалик фирма эндигина иш бошлаётган инвестордан келишувдагидан кўпроқ пул тортиб олишга ҳаракат қилган. Бундан ғазабланган Баффетт компания устидан назоратни сотиб олиб, директорни ишдан бўшатган ва яна 20 йил мобайнида ҳалокат ёқасидаги тўқимачилик бизнесини юритишга уринган. Баффеттнинг кейинчалик таъкидлашича, ширин қасос унга 200 миллиард долларга тушган. Унинг сўзларига кўра, "бунинг ўрнига яхши бир суғурта компаниясини харид қилиш осонроқ кечарди".\nМасаланинг моҳияти шундаки, инвестицион қарорларни ҳис-туйғуларга берилиб қабул қилиб бўлмайди. Баффеттдек ўч олиш истагида бўласизми ёки шунчаки муаммоли бизнесни қутқариб қолмоқчисимисиз, шуни унутмангки, бизнес ҳиссиётларга эмас, фактларга асосланиши керак.\n2. Tesco сармоялари\n2012 йил охирида Berkshire Hathaway энг йирик Британия ритейлерининг 415 миллион акциясига эга бўлади. Харид баҳоси 2,3 миллиард долларни ташкил қилади. 2013 йил охирига бориб эса, Berkshire Hathaway Tesco'нинг 114 миллион акциясини сотади, аммо тахминан 301 миллионига эгалик қилишда давом этади ва бу компанияга зарар етказади.\n2014 йилда даромад ошиши фонидаги бухгалтерия можароларидан кейин самарали гигант акциялари 48 фоиздан кўпроққа пасайиб кетди. Ўша йилдаги хатида Баффетт акционерларга Tesco бошқаруви борасидаги қўрқув унинг қимматли қоғозларни сотишига туртки берганини маълум қилган. Бунинг натижасида унинг даромади 43 миллион долларни ташкил қилди. Афсуски, у қолган 301 миллион акциядан халос бўлишга улгурмади.\n"Ҳисоботни диққат билан ўқиган бўлсангиз, Tesco ўтган йили бизнинг оддий акцияларимиз рўйхатидаги энг йирик позицияни эгаллаган эди - энди эса у рўйхатда йўқ. Тан олиш ноқулай бўлса-да, Tesco акцияларини аввалроқ сотиш керак эди. Мен узоқ иккиланиб қолдим ва натижада бу инвестициялар катта хатога айланди", - деб ёзади Баффетт.\nУнинг тан олишича, бу қадам компаниянинг солиқлар тўловидан кейин 444 миллион доллар йўқотишига сабаб бўлган. Уоррен Баффеттнинг бу омадсизлигидан ҳам керакли хулоса чиқариш мумкин: сармоявий қарорларни тезкорлик билан қабул қилиш лозим. Агар хато қилганингизни англаб етсангиз, камомад инвестициялар кўринишидаги секин таъсир этувчи "бомба"дан халос бўлинг, уларнинг компанияга зиён етказишини кутиб ўтирманг.\n3. Dexter Shoe Co. хариди\n1993 йилда Уоррен Баффетт 433 миллион долларга Dexter Shoe Co. харидини амалга оширди. Дастлаб у бренд рақобат жиҳатидан устунликка эга деб ўйлади, бироқ бир неча йилдан сўнг бу хомхаёл бўлиб чиқди.\nБаффетт 2007 йилда акционерларга йўллаган мактубида ўз ҳаракатларини узоқни кўра билмаслик билан изоҳлаб, бу сармоячиларга 3,5 миллиард долларга тушганини тан олди. Ўша пайт бу рақам Berkshire Hathaway соф баҳосининг 1,6 фоизини ташкил қилган.\n"Бугунга келиб айтиш мумкинки, Dexter — мен имзолаган энг муваффақиятсиз битим. Бироқ келгусида мени яна бир уюм хатолар кутмоқда - бунга шубҳа қилмасангиз ҳам бўлади", - деб ёзади Баффетт.\nУоррен Баффеттнинг энг ёмон сармояси бизда асосий хулосани келтириб чиқаради: компания рақобатбардошлик жиҳатидан устунликка эга бўлсагина эътиборга лойиқдир. Мижозларнинг брендга содиқлигини сақлаб қолишга ҳеч қандай асослари (чегирмалар, ноёб маҳсулот, юқори сифат ва б.) бўлмаса, бундан кейин ҳам бўлмаслик эҳтимоли юқори.\n4. Energy Future Holdings қарзи хариди\n2013 йилда Баффетт акционерларга қуйидагича хат ёзади: "Аксариятингиз Energy Future Holdings ҳақида ҳеч эшитмагансиз. Шундай экан, омадингиз бор деб ҳисоблайверинг: мен ҳам билмаганимда яхши бўларди". Унинг маълум қилишича, Energy Future Holdings 2007 йилда "Техасдаги энергетика сектори компаниялари активлари харидини кўзлаб" шакллантирилган.\nУлуш эгалари устав капиталда 8 миллиард доллар ишлаб олишди, кейин эса қарзга ботишди.\n"Натижада Berkshire қарзнинг 2 миллиард долларга яқинини сотиб олди, ҳаммаси менинг Чарли (собиқ ҳамкори Чарльз Мангер) билан маслаҳатлашмай қарор қабул қилганим туфайлидир. Бу катта хато бўлди", - деб ёзади Баффетт.\nБаффеттнинг прогнозларига кўра, Energy Future Holdings 2014 йилда банкротлик ҳақида эълон қилиши керак бўлган - шундай бўлди ҳам. 2013 йилда Berkshire Hathaway аввал қўлга киритилган 259 миллион долларлик бондларни сотди. Баффеттнинг ҳисоб-китобига кўра, унинг фирмаси умумий ҳисобда 873 миллион долларлик йўқотишга учраган. Сармоячи келаси сафар ўзининг собиқ ҳамкори ва сармоя олами билимдонининг фикрини ўрганишга ваъда берди.\nУоррен Баффеттнинг хатолари ҳам ютуқлари каби йирик. Активларингиз нархи ошишини истайсизми - тасаввур қилинг, ҳеч нарса билмайсиз. Шундай экан, ёрдам учун ишончли бизнес ҳамкорга мурожаат қилиш керак.\n5. Dallas-Fort Worth NBC станцияси харидидан воз кечиш\nУоррен Баффеттнинг ҳамма хатолари ҳам пул йўқотиш билан боғлиқ эмас. Унинг хатоларидан бири - Dallas-Fort Worth NBC станциясини 35 миллион долларга харид қилишдан воз кечгани, бу унга мўмай даромад олиш имконини берар эди.\nБаффетт 2007 йилда акционерларга битган мактубида 1972 йилда шоколад ишлаб чиқарувчи See's Candies компаниясини харид қилган бир вақтда станция харидидан воз кечгани ҳақида сўз юритган. У компанияни ташкил қилган инсонга чин дилдан ишонгани ва унинг барча устунликларидан яхши хабардор бўлганига қарамай, бу таклифни рад этди - станция катта капитал киритишни талаб қилмас ва салмоқли ўсиш салоҳиятига эга эди.\n"Нима учун мен "йўқ" дедим? Афтидан, ўшанда миям таътилга чиққан бўлган ва мени бундан бохабар қилишни ёддан чиқарган", - деб ёзган Баффетт.\nБаффетт қўлдан бой берилган бу имкониятни ёдга олар экан, 2006 йилда станция даромади 73 миллион долларни ташкил қилганини таъкидлайди, у мактуб ёзган вақтда эса бу рақам 800 миллион долларга етган.\nБундан қандай хулоса чиқариш мумкин? Имконият "ўз оёғи билан" келиб турганда уни қўлдан чиқарманг. Бу маълумотларни таҳлил ҳам қилмай, дуч келган бизнес таклифга ташланиш дегани эмас, албатта. Шундай бўлса-да, ишончли кишилардан келиб тушган таклифларга эътиборли бўлиш керак.\n6. General Reinsurance хариди учун Berkshire Hathaway'нинг қўшимча акцияларини ишлаб чиқариш\n1998 йилда General Reinsurance'ни харид қилишнинг ўзиёқ хато бўлган. Кейинроқ вазият барқарорлашди, бироқ бу Уоррен Баффетт ўз қароридан кўнгли тўлганини билдирмайди.\n"Бошланғич босқичдаги баъзи муаммолардан кейин General Re ўз қадр-қимматини исботлади, - деб ёзади 2016 йилда Баффетт акционерларга. - Шундай бўлса-да, унинг хариди учун 272 200 Berkshire акциясини ишлаб чиқариб катта хатога йўл қўйдим - бу муомаладаги акцияларимизнинг 21,8 фоизга ошишига олиб келди. Бунинг натижасида Berkshire акционерлари фойдадан кўра кўпроқ зарар кўришди - бизнес оламида бундай тамойил иш бермайди".\nБаффетт 2001 йилда акционерларга йўллаган мактубида бу камомад битимнинг баъзи тафсилотларига изоҳ беради: у андеррейтинг натижасидаги йўқотишлар, шартномаларда террорчи актлар билан боғлиқ хатарларга доир пунктларнинг йўқлиги, аввалги йўқотишларни қоплаш учун General Re захираларининг етишмаслиги ҳақида сўз юритди. Натижада 2001 йилда Berkshire Hathaway 800 миллион доллардан жудо бўлди.\nАсосий хулоса: яхшиси, барча рақамларни қайта текшириб, бунга молиявий экспертларни жалб қилиш. Шу билан бирга, хатоларни тўғирлаш ва уларни фойдали томонга йўналтиришни ўрганиш.\n7. ConocoPhillips акциялари хариди\nБаффетт 2008 йилда акционерларга ёзган мактубида шундай дейди: "Чарли ва бошқалардан бемаслаҳат ConocoPhillips'нинг жуда кўп акцияларини харид қилдим, у пайтлар нефть ва газ нархи жуда баланд эди. Йилнинг иккинчи ярмида эса энергия ресурслари баҳосининг кескин пасайиши мен учун буткул кутилмаган воқеа бўлди".\nХудди шу мурожаатнинг ўзида Баффетт келгусида нефть нархига доир тахминлари билан бўлишган, лекин ўша пайт ҳаддан зиёд оптимист бўлганини тан олган. Шунингдек у бевақт харид фирмага бир неча миллиард долларга тушганини билдирган.\nМактуб ёзилган вақт - 2008 йилда Berkshire Hathaway ConocoPhillips'нинг деярли 85 миллион акциясига эга бўлган. Баффетт харидга 7 миллиард доллардан ортиқ пул сарфлади, ҳолбуки унинг бозордаги қиймати атиги 4,4 миллиард долларни ташкил қиларди.\nУоррен Баффеттнинг бу хатоси ўзингиз ишонган кишилар билан маслаҳатлашиш нақадар муҳим эканини яна бир бор намойиш қилади. Сизнинг дўстларингиз ёки маслаҳатчиларингиз сиз билмаган инсайдерлик маълумотларига эга бўлишлари мумкин ё бўлмаса, улар вазиятга бошқа томондан назар ташлашда ёрдам беришади.\n8. Дэвид Соколнинг Lubrizol Corp. акциялари ҳақида асосий маълумотнинг йўқлиги\n2011 йилда фирманинг бир неча шўъба корхонаси собиқ раиси Дэвид Сокол Баффеттга Lubrizol Corp. кимёвий компаниясини харид қилишни таклиф қилганидан кейин Уоррен Баффетт ва Berkshire Hathaway кийин аҳволда қолади. Муаммо Соколнинг олдиндан акцияларни қўлга киритганида бўлади.\nШундан сўнг сармоячи тахминан 9 миллион долларга Lubrizol'ни харид қилишга розилик беради - бу Соколга 3 миллион долларлик даромад келтиради. Сокол Баффеттга Lubrizol акцияларини қўлга киритгани борасида ҳеч нарса демаганлиги учун унинг бу иши инсайдерлик савдо қоидаларининг бузилиши сифатида қаралади.\n"Lubrizol ҳақидаги илк суҳбатимизда Дэйв бу компания акцияларига эгалик қилишини эслатиб ўтганди. Бу гап орасида айтиб кетилганди, шу боис мен унинг санаси ва ҳажми ҳақида сўрамагандим", - дейди Баффетт Соколнинг истеъфоси ҳақида маълум қилинган 2011 йилги матбуот релизида.\nБаффетт ўз хатосини дарҳол англаб етмади, кейинроқ Berkshire Hathaway'нинг 2011 йилги йиғилишида у акцияларни харид қилганида Соколдан бу ҳақида сўрамагани аҳмоқлик бўлганини тан олди.\nХулоса? Ҳаддан ташқари ишонувчан бўлманг. Кўпроқ савол бераверинг - олдиндан ҳимояланиш ортиқча бўлмайди.\n9. Amazon харидининг қўлдан бой берилгани\nБаффеттнинг февраль ойида «Squawk Box»га берган интервьюсида ундан нима учун у ҳеч қачон Amazon акцияларини харид қилмагани ҳақида сўрашди. У, афсуски, бу саволга аниқ жавоб йўқлигини айтди.\n"Афтидан, уни аллақачон қўлга киритиш керак бўлган. Бироқ мен бу ажойиб компаниянинг салоҳиятини олдиндан кўра билмадим - ўшанда унинг баҳоси менга бироз ошириб юборилгандек кўринганди. Мен қаттиқ хато қилдим", - деди у.\nБаффетт охиригача тушунмаган инвестицияларидан моҳирона воз кечади - бу бир вақтнинг ўзида ҳам яхши, ҳам ёмон. Албатта, бирор компания ҳақидаги мақтовларга кўр-кўрона ишониб ҳам бўлмайди, аммо маълумот етишмаслиги туфайли шартномадан воз кечиш ҳам тажрибали сармоячига хос эмас. Бунинг ўрнига билим ва кўникмалари бизникидан фарқланувчи профессионаллар билан ҳамкорлик қилиш керак.\nБаффеттнинг Amazon'га сармоя киритмай, йўл қўйган йўқотишлари кўламини ҳеч ким баҳолай олмайди, лекин тарихга назар ташлаймиз: Amazon биринчи марта 1997 йилнинг май ойида 18 долларлик акцияларини чиқарган. 2017 йилнинг 4 августида сотувлар бошланишидан аввал акциялар 988 долларга баҳоланган, бу уларнинг дастлабки қийматидан тахминан 55 баробар кўп.\n10. US Airways акциялари хариди\nУмуман олганда, Уоррен Баффеттнинг бу шартномасини муваффақиятсиз деб бўлмайди, бироқ у US Airways акцияларини харид қилгани учун афсусланади. 1989 йилда у 358 миллион доллар эвазига ушбу авиакомпания (ҳозирда у American Airlines'нинг бир қисми) акцияларини қўлга киритади. Камомад бўлмаса-да, Баффетт бу қарори борасида анча кескин фикр билдирган.\n"US Airways'га қайта ҳаёт бағишлангани мўъжизанинг ўзи, - деб ёзади Баффетт 1997 йилда акционерларга йўллаган мактубида. - Бу инвестициялар билан қандай йўл тутганимини кузатганлар бу мавзуда бенуқсон ҳисобот тузганимни яхши билишади. Мен бу акциялар харидида хато қилдим ва яна нотўғри йўл тутдим".\nБаффетт авиакомпаниянинг қайта тикланишини бош директор лавозимини Стивен Вольфга бўшатиб, ўзи ва Мангернинг директорлар кенгашини тарк этиши билан боғлайди. Баффетт айнан шу инсоннинг раҳбарлиги туфайли Berkshire қутқарилган, деб ҳисоблайди.\nГап шундаки, нимага қўл ураётганингизни билиш учун ҳар бир салоҳиятли сармояни яхшилаб ўрганиб чиқиш керак. Бундан ташқари, қўлга киритилган компаниянинг маълум даражада автоном фаолият юритишига имкон яратиш керак - бу нотаниш соҳага аралашгандан кўра яхшироқ.\n21:20 / 21.03.2018\n13:18 / 06.02.2018


Видео: ўзбекистонлик сартарош Гиннесс рекордини ўрнатди\nТаниқли сартарош Шуҳрат Исматиллаев 10 соат ичида юздан зиёд кишининг сочини олиб, рекорд ўрнатди\nТОШКЕНТ, 14 ноя — Sputnik. Таниқли ўзбекистонлик сартарош Шуҳрат Исматиллаев 10 соат ичида 110 кишининг сочини олиб, Гиннесс рекордлар китобига кирди. Қайд этиш жоизки, рекорд учун 100 кишининг сочини олиш кифоя эди. Аммо Исматиллаев дастлабик режани ортиғи билан бажарди.Шуҳрат Исматиллаев Sputnik агентлигига берган интервьюсида 10 соат давомида у ва унинг ёрдамчилари бу вақт мобайнида тик оёқда туришгани ва энг кўпи бир стакандан сув ичишганини маълум қилди.“Стоп!” сигналидан кейин оёқларим оғришни бошлади, қолганлари ҳозирча яхши. Иш вақтида тахминан 100 грамм сув ичдим. Овқат борасида ҳатто ўйладим. Бугун тушимда соч олишни давом эттирсам керак, лекин бир неча кун ҳеч қандай пулга ҳеч кимнинг сочини олмайман”, - дея ҳазил қилади Шуҳрат.У уни қўллаб-қувватлаганларга миннатдорчилик билдирди ва бу келажакда режалари бисёрлигини айтди.Ўзбекистоник сартарош жаҳон рекордини қандай ўрнатганини Sputnik видеосида томоша қилинг.\nТОШКЕНТ, 14 ноя — Sputnik. Таниқли ўзбекистонлик сартарош Шуҳрат Исматиллаев 10 соат ичида 110 кишининг сочини олиб, Гиннесс рекордлар китобига кирди. Қайд этиш жоизки, рекорд учун 100 кишининг сочини олиш кифоя эди. Аммо Исматиллаев дастлабик режани ортиғи билан бажарди.\nШуҳрат Исматиллаев Sputnik агентлигига берган интервьюсида 10 соат давомида у ва унинг ёрдамчилари бу вақт мобайнида тик оёқда туришгани ва энг кўпи бир стакандан сув ичишганини маълум қилди.\n“Стоп!” сигналидан кейин оёқларим оғришни бошлади, қолганлари ҳозирча яхши. Иш вақтида тахминан 100 грамм сув ичдим. Овқат борасида ҳатто ўйладим. Бугун тушимда соч олишни давом эттирсам керак, лекин бир неча кун ҳеч қандай пулга ҳеч кимнинг сочини олмайман”, - дея ҳазил қилади Шуҳрат.\nУ уни қўллаб-қувватлаганларга миннатдорчилик билдирди ва бу келажакда режалари бисёрлигини айтди.\n“Мен ота-онам, дўстларим ва юртим мен билан фахрланишлари учун қўлимдан келган барча ишни қиламан. Бу билан тўхтаб қолиш ниятим йўқ – кейинги қадам Жаҳон чемпионати бўлади”, - деди у.\nЎзбекистоник сартарош жаҳон рекордини қандай ўрнатганини Sputnik видеосида томоша қилинг.\n14 Ноябр, 15:16


Бой берилган ғалаба - PFС "Navbahor"\nБой берилган ғалаба\nU-18 Биринчилиги. 8-тур\n“Навбаҳор – U-18” – “Машъал – U-18” - 2:2 (2:0)\nНаманган. “Марказий” ўйингоҳ захира майдони. 105 томошабин.\nҲакамлар: Иброҳим Исмоилов, Бобур Ибрагимов, Аъзам Маҳмуджанов, Исроилжон Имомназаров.\nНазоратчи: Мўминжон Мажидов.\nЎзПФЛ комиссари: Умид Холматов.\nГоллар: Дониёрбек Мирзақаюмов (22), Камрон Неъматжонов (32) – Бегмурод Акрамов (48-пен.), Руслан Бобоқулов (85).\n“Навбаҳор – U-18”: 99.Артур Вастьянов, 2.Дониёрбек Мирзақаюмов (64.Музаффар Мўминов,51), 3.Асадбек Абдуллажонов, 55.Асад Жўрабоев, 62.Камрон Неъматжонов, 65.Азиз Жўрабоев (84.Сарвар Баҳодиров,58, 59.Наврўзбек Иминжонов, 84), 73.Бегзод Маҳмуджонов (81.Лутфуллоҳ Нуриддинов, 81), 74.Миржалол Маҳмуджанов, 89.Алишер Маҳмутханов, 91.Аброр Каримов, 101.Аброр Абдураззоқов.\n“Машъал-U-18”:80.Давронбек Раҳманов, 32.Амируллоҳ Тўхтасинов, 39.Фаррух Тошпўлатов (24.Самандаржон Зайниддинов, 69, 71.Асқар Қулмуродов, 80), 41.Дилшод Дадажонов, 42.Лазизжон Маматқулов, 45.Алпомиш Ғаффоров, 50.Беҳрузбек Облақулов, 70.Бегмурод Акрамов, 76.Миржалол Олимов, 90.Руслан Бобоқулов, 93.Шоҳжаҳон Баратов (64.Оғабек Маматов,56).\nОгоҳлантиришлар: Аброр Абдураззоқов (57), Асадбек Абдуллажонов (61) – Дилшод Дадажонов (41), Руслан Бобоқулов (56).\nЧетлатишлар: Аброр Абдураззоқов (75) –Руслан Бобоқулов (85).\nU-18 Биринчилигининг 8-туридан ўрин олган баҳсда Усмон Асқаралиев ва Аъзам Ражаббаев мураббийлик қилаётган “Навбаҳор-U-18” ўз майдонида Муборакнинг “Машъал – U-18” жамоасини қабул қилди.\nУчрашувнинг 1-бўлимида устунлик мезбонлар тарафида бўлди ва бу ҳисобда ҳам ўз аксини топди.\nДастлаб U-18 жамоамизнинг навбатдаги ҳужумидан сўнг, маҳоратли ярим ҳимоячи Камрон Неъматжонов рақибдан тўпни олиб қўйиб, чап қанотдаги шериги Дониёрбек Мирзақаюмовга аниқ етказиб берди. Дониёрбек эса дарвозанинг ён тарафида турган бўлишига қарамай, тўпни бурама зарба билан дарвозага аниқ йўллаб, чиройли тарзда муборакликлар дарвозасини аниқ нишонга олган ҳолда, ҳисобни очди – 1:0.\nУрилган голдан сўнг, ҳужумкорликни янада кучайтирган ёш “лочинлар” 32-дақиқада ҳисобдаги фарқни оширишди. Бу сафар Камрон Неъматжонов жамоадоши тарафидан жарима майдончаси ичига ошириб берилган тўпни кучли зарб билан дарвозага аниқ йўллаб, жамоасининг танаффусга 2:0 ҳисобидаги ғалаба билан чиқиб кетишини таъминлади.\nТанаффусдан сўнг, ўйинда бурилиш ясашга интилган муборакликлар 2-бўлимни ҳужумкор руҳда бошлашди. Бу эса тезда ўз самарасини бериб, меҳмонлар 48-дақиқада пенальти тепиш ҳуқуқини қўлга киритишди. Боиси, U-18 жамоамиз аъзолари воҳаликларнинг навбатдаги қарши ҳужумларини бартараф этиш пайтида ўз жарима майдончалари ичида рақиб футболчисига нисбатан қўполлик ишлатишди. Натижада учрашув бош ҳаками Иброҳим Исмоилов майдон эгалари дарвозасига 11 метрли жарима зарбаси белгилади. Пенальтини “Машъал –U-18” сардори Бегмурод Акрамов аниқ амалга ошириб, ҳисобдаги фарқни қисқартирди – 1:2.\nШундан сўнг, ёш “лочинлар” ҳисобдаги фарқни янада ошириш, муборакликлар эса ҳисобни тенглаштиришга ҳаракат қилишди. 75-дақиқада вакилларимиз майдонда 10 киши бўлиб қолишди. Аброр Абдураззоқов рақибга нисбатан қўполлик ишлатгани боис, иккинчи марта огоҳлантирилган ҳолда, майдондан четлатилди. Натижада мезбонлар майдонда 10 киши бўлиб қолишди.\nУшбу устунликдан фойдаланишга интилган муборакликлар ҳужумкорликни кучайтириб, 85-дақиқада ўз мақсадларига эришишди. Руслан Бобоқулов жарима майдончаси ичидан кучли зарба йўллаб, дарвозани аниқ нишонга олди - 2:2.\nАммо Бобоқулов урган голини футболкасини ечиб, нишонлагани учун иккинчи марта сариқ карточка билан “сийланиб”, майдондан четлатилди.\nНатижада ҳар икки жамоа аъзолари майдонда 10 киши бўлиб қолишди.\nГарчи учрашувнинг сўнгги ва асосий вақтга қўшиб берилган қўшимча дақиқалари U-18 жамоамиз устунлигида ўтган бўлса-да, сўнгги зарбаларга аниқлик етишмади. Натижада мезбонлар ғалабани бой берган ҳолда, дуранг билан кифояланишди.\nФарм-жамоамиздан кичик ҳисобда ғалаба\nЖамоамиз мураббийлари маҳорат мактабига ташриф буюришди\nCoca-Cola Суперлига. 13-тур учрашувлари 30 июль санасидан бошлаб давом эттирилади\nАёллар жамоамиз имкониятни бой берди\nУсмон Асқаралиев: “Бош мақсадимиз – асосий жамоага футболчи етказиб бериш”\nU-18 жамоамиздан голлар “ёмғири”\nАлександр Хомяков: “Ташаббусни осонликча бериб қўйдик”\nВиктор Жалилов: “Бугунги ғалабани Одил Аҳмедовга бағишлаймиз”


ССВ коронавирусдан даволанаётганлар статистикасидаги улкан фарқ бўйича изоҳ берди | Qalampir.uz\nССВ коронавирусдан даволанаётганлар статистикасидаги улкан фарқ бўйича изоҳ берди\nЖамият\t17 Ноябрь 2020 21:43 5697\nЎзбекистонда COVID-19 беморлари учун ажратилган койкаларнинг 6,5 мингги бандлиги айтилди\nАввалроқ, бугунги кунда коронавирусга ихтисослашган шифохоналарида 6570 нафар бемор даволанаётгани, Соғлиқни сақлаш вазирлиги расмий статистикасидада эса бу кўрсаткич 2123 нафар экани ҳақида хабар бергандик. Беморлар сонида 3 баравар фарқ борлиги Президент раислигидани видеоселектор йиғилишида айтиб ўтилганди.\nСоғлиқни сақлаш вазирлиги мазкур маълумотлар юзасидан изоҳ берди.\nМаълум қилинишича, кўрсатилган 6570 нафар бемор орасида ўткир респиратор касалликлари, коронавирусга гумон қилинган ва оғир турдаги пневмония, шунингдек, вирус тасдиқланмаган беморлар ҳам бор.\n“Коронавирус билан боғлиқ статистикага фақат махсус лаборатор тиббий текширувлар орқали касаллиги тасдиқланган беморларгина киритилади. Касалликнинг айрим симптомлари мавжуд бўлиб, касаллик гумон қилинган, лекин инфекция тасдиқланмаган, шунингдек, пневмонияга чалинган ёки унга ҳам гумон қилинган беморлар, табиийки, коронавирус билан боғлиқ умумий расмий статистикада ҳисобга олинмайди. Аммо юқумли касалликларга ихтисослашган ва юртимизнинг қатор ҳудудларида ташкил этилган Саралаш ва тақсимлаш марказларида бундай беморлар ҳам стационар шароитда даволанишлари учун зарур шароитлар муҳайё қилинган. Ҳозирда улар шундай масканларда даволанишмоқда”, дейилади изоҳда.\nҚайд этилишича, касаллик тасдиқланса, улар дарҳол расмий статистикага киритилади ва юқумли касалликлар шифохоналарига йўналтирилади.\n“Шунинг учун коронавирус тасдиқланмаган, лекин бошқа касалликлардан даволанаётган беморлар ҳам жуда кўп. Шуларнинг ҳисобига шифохоналардаги беморлар сони коронавирусдан даволанаётган беморларнинг вазирлик эълон қилаётган расмий миқдоридан фарқли эканини кўриш мумкин”, дея таъкидлаган вазирлик.\nТаъкидлаш керакки, ССВнинг коронавирус статистикаси бўйича бераётган маълумотлари борган сари "камбағаллашиб" боряпти. Аввал бошида коронавирусдан вафот этганларнинг шахси ва қайси ҳудуддан экани ҳақидаги маълумотни бериш тўхтатилганди. Кейинроқ оғир ва ўта оғир аҳволдаги беморлар сони ҳақидаги маълумотлар ҳам "махфий" бўлиб қолди.\n02 Март 17:10 47356\n02 Март 17:34 35692\n02 Март 18:36 30490\n02 Март 18:33 24832\n01 Март 17:07 20911


Оққон билан оғриган 5 ёшли бола тезкор ёрдамга муҳтож\n17:52 / 24.07.2017\nИнсон ҳаётда турли тўсиқларга дуч келади. Гоҳида бу тўсиқларни енгиб ўтишга куч топамиз, гоҳида эса ҳаммаси ўз оқимида кетаверишини истаймиз. Бироқ, орамизда шундай фуқаролар ҳам борки, улар ўз фарзанди ҳаёти учун сўнгги имкониятгача кураш олиб боради...\n“Кун.uz”га паркентлик 5 ёшли Шаҳзод Ҳасановнинг онаси мурожаат билан чиқди. Унинг айтишича, Шаҳзодбек мана 3 йилдирки оққон касаллигидан азият чекмоқда.\nЎзбекистон Республикаси Гематология ва қон қуйиш илмий-тадқиқот институтининг касаллик тарихига оид кўчирмада айтилишича, бола 2014 йилда биринчи бор ўткир промиелоцитар оққон ташхиси билан Гематология институтининг болалар бўлимига ётқизилган. 4 бора кимё терапияси курсини олган. 2015 йилнинг декабрида қўллаб-қувватловчи кимё терапияси жараёни тугаган.\n2016 йилнинг апрелида эса Шаҳзодбекда касаллик яна қайтарилган. 2016 йилнинг июнида боланинг опаси Ҳиндистон давлатида гемопоэтик илдиз ҳужайралар трансплантациясида донор бўлган. Ҳиндистонда жорий йилнинг 29 июнь куни ўтказилган такрорий текширувда 85 фоизлик миелограмма бўйича бластоз аниқланган. Кўчирмада айтилишича, буни антибактериал терапия (меропенем, ванкомицин, вориконазол), ТК №4 трансфузия орқали даволаш мумкин.\n“Ҳозирда ўғлимнинг ташхиси ўткир промиелоцитар оққон. АҚШдаги тиббий клиникалардан бири билан гаплашдик. У ердагилар болангизни 90 фоизга тузатиб берамиз, дейишди. Россиядаги қатор хайрия ташкилотлари билан ҳам боғланмоқчимиз.\nКўпчилик ҳозир оғир аҳволда ётибди, деб ўйлаяпти. Бу шундай касаликки – бола бирдан йиқилади. Касаллик қайталанганини ҳам ўзимиз сезиб, текширтирганимиздан сўнг билдик”, - дейди Шаҳзодбекнинг онаси.\nМуштипар онанинг сўзларига кўра, ҳозирги кунда чет давлатдаги клиникалардан бирига, ҳеч бўлмаса бошланғич тўловни тўлашга бўлса ҳам маблағ топишни мақсад қилган. Маълум қилинишича, бошланғич тўлов 10 минг АҚШ доллари атрофида.\nҲурматли “Кун.uz” ўқувчилари. Таҳририят ушбу аёл ва унинг 5 ёшли ўғлига қўлингиздан келгунча ёрдам беришингизни сўрайди. Кўрсатилган банк ҳисоб рақамларига хайрия мақсадида маблағ ўтказишингиз мумкин. Зеро, бу беш кунлик дунёда яхшилик қилганимиз, кимгадир ёрдам берганимиз қолади. Сизнинг озгина сахийлигингиз ҳам ўз ҳаётининг эндигина дебочасида турган ушбу болага ёрдам бериши мумкин.\nАгробанк - 8600 0423 0430 4602\nПул ўтказиш йўли билан хайрия қилмоқчи бўлган фирмаларга:\n2312 0000 0000 0096 9001\nБатафсил маълумот: +998977376449, +998935870044


Прокуратура Сурхондарёда кесилган дарахтлар бўйича текширув...\nИжтимоий тармоқларда «Мораторий фақат қоғоздами?» сарлавҳаси остида Сурхондарё вилояти Шўрчи туманида 160 туп дарахт кесиб ташланганлиги ҳақида тарқалган хабарлар Шўрчи тумани прокуратураси томонидан тегишли мутахассислар иштирокида ўрганилган. Бу ҳақда вилоят прокуратураси ахборот хизмати маълум қилди.\nАниқланишича, 2021 йил 13 сентябрдан 14 сентябрга ўтар кечаси фуқаро О.Х томонидан туман «Агро пилла» МЧЖга қарашли тут плантациясидаги 40 туп тут дарахти ноқонуний тарзда қўпориб ташлангани оқибатида жамият манфаатларига 31 млн. 200 минг сўм миқдорида зарар етказилган.\nМазкур ҳолат юзасидан, жорий йилнинг 15 сентябрь куни туман прокуратураси томонидан О.Х.га нисбатан Ўзбекистон Республикаси Маъмурий жавобгарлик тўғрисидаги Кодексининг 79-моддаси билан маъмурий жавобгарлик тўғрисида иш қўзғатилиб, базавий ҳисоблаш миқдорининг беш баравари миқдорида жарима жазоси қўлланилган.\nБундан ташқари, туман ҳокимининг 08.04.2021 йилдаги тут плантациясидан бино қурилиши учун ер ажратиш ҳақидаги 708-сонли қарори қонун ҳужжатларига зид равишда қабул қилингани аниқланиб, уни бекор қилиб, қонунга мувофиқлаштириш ҳақида прокурор протести келтирилди.\nШунингдек, жамият томонидан иқтисодий зарарни ундириш масаласида фуқаролик ишлари бўйича Денов туманлараро судига даъво аризаси киритилган, дейилади хабарда.


Гулнора КОКОВА: «МАҲАЛЛИЙЛИККА ЭЛТУВЧИ БРЭНДЛАРДАН САҚЛАНИНГ!» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nГулнора КОКОВА: «МАҲАЛЛИЙЛИККА ЭЛТУВЧИ БРЭНДЛАРДАН САҚЛАНИНГ!»\nЧоп этилган 22 Январ 2015\tКӯришлар: 1079\n«Тожикматлубот» иттифоқи бошқармаси матбуот анжуманига ташриф буюрган журналистлар ҳар галгидай кўпчиликни ташкил этди. Ва бу анжуманда матлубот кооперациясига янги сайланган раис билан мулоқоту танишиш, савол-жавоб қилиш ниятида ҳамкасбларимиз янги раис - Идиев Ҳусейн Сафаралиевичнинг хизмат сафарига кетганлигини эшитгач, кейинги олти ойдан сўнгги дийдорга умид боғлашди.\nМатбуот конференциясини юқорида эслатилган сабабга кўра, «Тожикматлубот» иттифоқи кооперацияси раиси ўринбосари Гулнора Кокова олиб борди ва ўтган 2014 йил давомида амалга оширилган ишлар кўлами ҳақида муфассал ахборот берди.\n- «Тожикматлубот» мустақил ва озод Тожикистоннинг илк кунларидаёқ халқни лозим ўлароқ озиқ-овқат маҳсулоти билан таъминлаш, яшаш шароитини яхшилаш йўлида жонбозлик кўрсатиб келмоқда, - дейди Г. Кокова.\nБунга, албатта, йил давомида пойтахт Душанбенинг турли ноҳиялари ҳамда Шоҳмансур бозорларида муттасил ўтказилаётган ярмаркалар натижасида хўжалик маҳсулотлари арзон нархда харидорга етказилаётганлигини мисол қилиб кўрсатиш мумкин.\nБундан ташқари, «Тожикматлубот» кооперацияси томонидан қайта ишлов берилиб, савдога чиқарилаётган маҳсулотлар кўлами ҳам бир талай. Кокова хоним сўзларига кўра, шаҳарга кираверишда кўтара бозор ташкил этишларига ижозат берилса, яхши бўларди. Зотан, ушбу бозордаги нарх-наво бошқаларига қараганда анча арзон бўлиши назарда тутилган.\nШунингдек, Гулнора Кокова шаҳримизда ишбилармонлик билан шуғулланаётган кишиларнинг «Сихкабоби Хўжандий», «Оши Кўлоб», «Мантуи Ургут» каби турли брендлар остида фаолият юритишларига рози эмас. Зеро, бу кишиларнинг маҳалларга бўлинишига олиб келади.\n- Истиқлолият илк йилларида маҳалбозлик қандай оқибатларга олиб келганлигини барчамиз яхши эслаймиз-ку, ахир… - деди у ички ачиниш билан ва қўшиб қўйди, - тожирлар орасида соф рақобат бўлмоғи лозим!\nАнжуман ҳар доимгидек қизиқарли ва жонли ўтди.\nБугун: 28-01-2020 09:58:29


Кўҳна воҳанинг сўлим Қорахитой қишлоғида ижод қилаётган “Чашма” фольклор-этнографик жамоаси фаолияти билан танишсангиз, хаёлингиздан ана шундай фикрлар кечиши, шубҳасиз. Жамоа ижросидаги халқ қўшиқлари, маталу лапарлар, ўлану айтишувларни тинглаб, лагану тоғора ўйинларини кўриб, завқингиз келади. Инсон ва табиат ўртасидаги уйғунликни янада теранроқ ҳис этасиз.\nБинобарин, ҳар йили Телов адирлари, Сусам боғлари, Увак кенгликларидан қор кетиб, майсалар юз очар-очмас, “чашма”чилар Наврўз шодиёналарини бошлаб юборади. Жамоа ёшлари бир-бирига баралла қўшилганча “Азим қишлоқ Қорахитой, жаннат сенсан, ҳойнаҳой” деб лапар бошларкан, бу ёқимли оҳанг қир-адирлар акс садоси билан қишлоқ одамлари кўнглига оқиб киради. Қалбларда Ватан ишқини, байрамлари ўзига ярашган мана шу тинч, осойишта заминдан фахрланиш ҳиссини жўш урдиради.\nҚувонарлиси, юртимизда истиқлол йилларида миллий меросимизнинг ажралмас қисми бўлган халқ ижодиёти дурдоналари — асрий анъана ва урф-одатлар, оғзаки ижод, томоша санъати каби асл қадриятларимиз эъзоз ва эътибор топди. Уларни янада сайқаллаштириш, келгуси авлодларга бекаму кўст етказиш борасидаги илмий-методик фаолият кўламлари беқиёс даражада кенгайди. Номоддий маданий меросни асраб-авайлашнинг қонуний асослари мустаҳкамлангани, фольклор-этнографик ансамбллар, бадиий ҳаваскорлик жамоалари фаолияти учун соғлом ижодий муҳит, муносиб шарт-шароит яратиб берилаётгани, улар ижоди муттасил рағбатлантирилаётгани бунинг ёрқин тасдиғидир. Ана шу эътибор туфайли миллий фольклор санъатимиз нафақат юртимизда, балки хорижий саҳналарда ҳам дадил намойиш этилиб, минг-минглаб ихлосмандлар олқишига сазовор бўлмоқда. Айниқса, Вазирлар Маҳкамасининг “2010 — 2020 йилларда номоддий маданий мерос объектларини муҳофаза қилиш, асраш, тарғиб қилиш ва улардан фойдаланиш Давлат дастурини тасдиқлаш тўғрисида”ги 2010 йил 7 октябрда қабул қилинган қарори бу борадаги саъй-ҳаракатларга янгича руҳ, мазмун ва моҳият бағишлади.\n“Чашма” халқ бадиий ҳаваскорлик жамоаси ҳам худди ана шу ҳаётбахш эътибор учқунлари тарала бошлаган кезларда дунёга келди. Том маънода истиқлол меваси бўлган жамоанинг фаолият бошлаганига йигирма йилдан ошди. Шу фурсат мобайнида “Чашма”нинг бир қишлоқчалик довруғи Оҳангарон воҳаси оша чор-атрофга ёйилди.\nЖамоа дастлаб Қўқон шаҳрида халқ оғзаки ижоди намуналарини тарғиб этиш мақсадида ташкил қилинган анжуманда қатнашиб, эътиборга тушди. Шундан сўнг унинг мамлакат бўйлаб ижодий сафарлари бошланиб кетди. ЮНЕСКО ташаббуси билан уюштирилган “Бойсун баҳори” фестивали, “Барҳаёт анъаналар”, “Кўҳна замин оҳанглари”, “Ўлан айтгали келдик...” каби турфа кўрик-танловлар жамоа учун катта ижодий мактаб вазифасини ўтади. Пойтахтимизда бўлиб ўтган “Ипак йўлида туризм” Тошкент халқаро сайёҳлик ярмаркасида ҳам ўз бадиий дастурларини намойиш этган жамоа хорижлик меҳмонларни мафтун қилди. Ўтган йили пойтахтимиздаги Ўзбекистон Миллий боғида ўтказилган Наврўз тантаналаридаги иштироки эса жамоа аъзоларига янги куч ва илҳом бағишлади. Мустақиллигимизнинг 21 йиллик байрами арафасида жамоанинг бадиий раҳбари Дилдора Йўлдошева “Шуҳрат” медали билан тақдирланди.\n— Камтарона меҳнатимиз бундай катта эътиборга лойиқ кўрилганидан бениҳоя мамнунмиз, — дейди у. — Қирқдан ортиқ оҳангаронлик санъатсевар йигит-қизларни ўзида жамлаган ансамблимиз ҳамон ижодий изланишда. Ўз репертуаримизни бебаҳо меросимизнинг янги-янги дуру жавоҳирлари билан бойитаяпмиз. Хусусан, Наврўз байрамига атаб янги дастур тайёрладик. Айниқса, жорий йил мамлакатимизда “Кексаларни эъзозлаш йили” деб эълон қилинганидан руҳланиб, дастурларимизни хонадонларимизнинг файзи ва фариштаси бўлган отахону онахонларимизга иззат-икром кўрсатишдек олижаноб фазилатларимизни тарғиб қилувчи, шу билан бирга, оила бахти, қувончини тараннум этувчи томошалар билан бойитаяпмиз. Уларни баҳор сайилларида, шунингдек, юртимиз ҳудудлари бўйлаб ижодий сафарларимизда фольклор санъати ихлосмандларига намойиш қилиш ниятидамиз.\nДарвоқе, репетиция жараёнида қурамача зардўпписи ўзига ярашиб турган малласоч қизалоқ эътиборимизни тортди. У жамоанинг янги аъзоларидан бири, айни пайтда тумандаги 54-умумтаълим мактабининг еттинчи синф ўқувчиси Арина Журавлёва экан.\n— Ўзбек халқ термалари, қўшиқ ва достонлари, ўйину рақслари — жону дилим, — дейди Арина. — Шунинг учун ҳам “Чашма” сафига қўшилдим. Бу менга ўзбек тилини мукаммал ўрганиб, асл жозибасини ҳис қилишимда катта ёрдам бераяпти.\nЖамоанинг мақсади эзгу. Ўйноқлаб оқаётган тоғ жилғалари атрофга фусункорлик бахш этгани каби “Чашма” ҳам ўз ижоди ва изланишлари билан азалий ҳамда боқий қадриятларимизга чанқоқ дилларга баҳорий кайфият улашиш ниятида.\nМазкур рукндаги бошқа мақолалар: « Замонавий маданият маркази\tСумалак сири »


Мессининг голини ўғирлашди. Испанияда навбатдаги ҳакамлик можаросиHaqida.net\nHome Dunyo Мессининг голини ўғирлашди. Испанияда навбатдаги ҳакамлик можароси\nБу учрашувдан олдин «Валенсия»нинг ягона йўқотиши – мураббий Марселино бўлди. У ўтган турда «Эспаньол»га қарши ўйинда ҳакам билан тортишгани учун майдондан четлатилган ва дисквалификация қилинганди. У билан бирга ўғли Серхио Гарсия ҳам четлатилган, ҳакам Эрнандес Эрнандес протоколда у ўзига сўкингани ҳақида ёзганди.\nКаталонияликлар ҳам «Месталья»га айрим йўқотишлар билан етиб келишди. Жерар Пике аввалги турда, «Леганес»га қарши ўйинда бешинчи сариқ карточкани олганди ва бу ўйинни дисквалификация туфайли ўтказиб юборди. Маскерано ҳам жароҳатдалиги туфайли бу ўйинда марказни ишониб топшириш учун икки вариант бор эди – Томас Фермален ёки, ёшлар жамоасидан чақирилган Давид Костас. Якунда Эрнесто Вальверде тажрибага ишонч билдирди ва бельгиялик футболчи майдонда ҳаракат қилди.\nБир ҳафта муқаддам каталонияликлар Туринда «Ювентус» билан 0:0 ҳисобидаги дуранг натижани қайд этиб, гуруҳдан чиқиш масаласини ҳал этишганди. Бу ўйинда Мессини захирада қолдирган Вальверде «Месталья»даги ўйиннинг аҳамияти юқорироқ эканига ишора қилганди. Жума куни аргентиналик футболчи тўртинчи марта «Олтин бутса» билан тақдирланди – унга ўтган мавсум тўпурарлиги учун ушбу соврин топширилди. Шанба куни эса у ниҳоят «Барселона» билан амалдаги шартномани (муддати 2018 йил ёзига қадар) 2021 йилгача узайтирди, бадал пули сифатида 700 миллион евро белгиланди. Шу тариқа, Месси якшанба кунги ўйинга тўла «янгиланган» ҳолда тушиб келди. Ўйин ҳам олтин учун ўйин мақомида эди.\n«Барса» барибир мағлубиятдан қутулиб қолди. Бу сафар Месси ўзининг заргарона паси билан рақиб жарима майдонида турган Альбанинг оёқларини топди. «Валенсия» учун «Месталья»да кўплаб голлар урган бу футболчи бу сафар мезбон мухлисларни ранжитди. У каталонияликларнинг бошқа бир тарбияланувчиси, айни вақтда «Валенсия» шарафини ҳимоя қилаётган Монтойяни доғда қолдириб, дарвозани ишғол этди – 1:1.\nЎзбек чегарачилари йирик миқдорда контрабанда мобил телефонларни қўлга олишди


Тошкент хорижлик мутахассислар учун энг арзон шаҳарлар ўнлигига кирди – Газета.uz\nLotinchada 23 июн 2021, 13:14 Иқтисодиёт Жамият\nТошкент хорижлик мутахассислар (экспатлар) яшаши учун энг арзон шаҳарлар ўнлигига кирди. Бу ҳақдаги маълумотни Mercer компанияси ўтказган тадқиқотда учратиш мумкин.\nТадқиқотлар 26 йилдан бери ўтказилиб келинади ва дунё бўйлаб 209 та шаҳарни ўз ичига олади. Тадқиқотларнинг асосий мақсади ҳорижга ўз ишчиларини юбораётган компаниялар ўз ҳаражатларини тўғри тақсимлай олишига ёрдам беришдан иборатдир.\nТадқиқотларнинг асосий мезони яшаш нархига намуна қилиб Нью-Йорк шаҳри, базавий валюта сифатида АҚШ доллари олинган. Бундан ташқари, тадқиқотларда транспорт, кийим-кечак, хўжалик маҳсулотлари каби 200 турдаги буюмларнинг нархлари ҳам ҳисобга олинган.\nРейтингга кўра, энг қиммат шаҳар Ашхобод деб топилди. Ҳонгконг хорижлик мутахассислар яшаши учун энг қиммат шаҳарлар орасида 2-ўринни эгаллаган. Бу борада Ашхобод Байрут, Токио ва Цюрих каби шаҳарларни ортда қолдирган.\nЭкспатлар учун энг арзон шаҳарлар ўнталигини Банжул (Гамбия), Карачи (Покистон), Габороне (Ботсвана), Тошкент (Ўзбекистон), Виндхук (Намибия), Бразилиа (Бразилия), Тунис (Тунис), Тбилиси (Грузия), Лусака (Замбия) ва Бишкек (Қирғизистон) каби шаҳарлар тўлдириб турибди.\nМаълумот учун, 2020 йилда Тошкент хорижлик мутахассислар учун энг арзон шаҳарлар учлигига кирган эди.


ЎЗБЕКИСТОН РЕСПУБЛИКАСИ ОЛИЙ СУДИЎҒИРЛИКНИ КАСБ ҚИЛГАН АЁЛ ИККИ ЙИЛ МОБАЙНИДА БЕШ МАРОТАБА СУДЛАНДИ from\nЎҒИРЛИКНИ КАСБ ҚИЛГАН АЁЛ ИККИ ЙИЛ МОБАЙНИДА БЕШ МАРОТАБА СУДЛАНДИ\nМана, икки ойдирки, Тошкент вилоятида яшовчи Фахриддин Орифжонов (исм-шарифлар ўзгартирилган) ва Санобар Орифжонованинг ичига чироқ ёқса ёришмайди. Бу бежизга эмас, албатта. Негаки, бу оиланинг фарзанди — Сабоҳат Орифжонова жиноий қилмишларга қўл ургани туфайли озодликдан маҳрум этилгани уларнинг юзини шувит, қаддини дол қилиб қўйди.\nС. Орифжоновага дастлаб ўғирлик жиноятини содир этгани учун унга нисбатан жиноят ишлари бўйича Яшнобод туман судининг 2018 йил 13 июлдаги ҳукмига биноан, 11 ой 23 кун озодликни чеклаш жазоси тайинланганди. Аслида, бу жазо унга қилмишидан тегишли хулоса чиқариб, ҳаётда тўғри йўлни топиб олиши учун берилган бир имконият эди. Аммо С. Орифжонова бу бағрикенгликнинг қадрига етмади. Энг ачинарлиси, у 2018 йил 18 сентябрда фарзандли бўлгач, қўлида чақалоғи билан иккинчи маротаба ўғирликка қўл уради. Шу боис жиноят ишлари бўйича Нурафшон шаҳар судининг 2019 йил 19 февралдаги ҳукмига мувофиқ, Жиноят кодексининг 169-моддаси 3-қисми «а» банди билан айбдор деб топилиб, 5 йилу 6 ой муддатга озодликдан маҳрум этилади. Бироқ суд Жиноят кодексининг 533-моддаси 1-қисмидаги, озодликдан маҳрум этилган маҳкуманинг ёш боласи бўлса, у уч ёшга тўлгунга қадар ҳукм ижросини кечиктириши мумкинлиги ҳақидаги қоидадан келиб чиқиб, Сабоҳатга тайинланган жазо 2021 йил 18 сентябрга қадар кечиктирилади. Агар С. Орифжонова содир этган жиноятининг оқибати ва моҳиятини теран англаб етганда эди, қайта жиноятга қўл урмаган бўларди. Бироқ сўқир кўзи очилмаган «қаҳрамон»имиз учинчи, тўртинчи маротаба ўғирлик кўчасига киради. Бунинг учун жиноят ишлари бўйича Зангиота туман судининг 2019 йил 4 июлдаги ва жиноят ишлари бўйича Миробод туман судининг 2019 йил 8 октябрдаги ҳукмларига кўра, озодликдан маҳрум этилса-да, фарзанди 3 ёшга тўлмагани боис иккала сафар ҳам тайинланган жазо ижроси кечиктирилади.\nАммо ахлоқан тузалмаган бу аёлнинг ўрганган кўнгли 2019 йил 29 декабрдан 30 декабрга ўтар кечаси бешинчи маротаба ўртаниб қолади. Маълум бўлишича, Сабоҳат 2019 йил 10 декабрь куни Нодир исмли таниши билан бирга Юқори Чирчиқ тумани Йик-ота маҳалласи, Фидойилар кўчасида яшовчи Зарина Ҳожибоевадан ижарага уй сўраб боради. У ўзини З. Ҳожибоевага «Робия» деб таништиради. Бундан бехабар хонадон соҳибаси эса, унинг ҳомиладорлигини кўриб, қолаверса, қиш фасли эканлигини инобатга олиб, ойига 800 000 сўм ҳақ тўлаш шарти билан ижарага қўяди.\nШундан сўнг С. Орифжонова ушбу ижара уйда яшаркан, хонадондан нималарнидир ўмаришни режалаштириб, бунинг учун қулай пайт келишини пойлай бошлайди. 2019 йил 30 декабрь куни эса, ғараз мақсадига эришади.\nШуни таъкидлаш зарурки, қайнона-қайнотаси Самарқанд вилоятида яшашгани боис, ўша куни Зарина Ҳожибоева эри билан бирга уларни кўриш ҳамда янги йил байрамини нишонлаш мақсадида, йўлга чиқишади. Зарина опа ўзига қўшни бўлиб яшовчи укаси Абдумутал Ҳожибоевга ҳам уйига, ҳам оғироёқ «Робия»га кўз-қулоқ бўлиб туришни тайинлайди. Шу билан бирга, З. Ҳожибоева Сабоҳатга кечки овқат учун масаллиқларни ҳам тайёрлаб беради. Лекин С. Орифжонова соат 03:30 ларда уй меҳмонхонасининг деворига ўрнатилган, баҳоси 2 500 000 сўмлик «ROYSON» русумли телевизор, баҳоси 3 500 000 сўмлик 3 дона тилла занжир, баҳоси 1 600 000 сўмлик 2 дона узук, 950 000 сўмлик аёллар атири, 950 000 сўмлик 2 дона чойшабни ўзи ёллаган автомашинага ортган ҳолда ғойиб бўлади. Сўнгра ўғирланган буюмларни пойтахтимиздаги Янгиобод ихтисослаштирилган бозорида арзон-гаровга сотиб юборади.\nБуни қарангки, Абдумутал Ҳожибоев ўша куни тушлик маҳали воқеадан хабар топади. Бинобарин, опасига сим қоқиб, телевизори жойида йўқлиги ва уй бетартиб ҳолатда эканлигини айтади. Бу хабардан эсанкираб қолган Зарина опа эса, ўша заҳотиёқ Сабоҳатга қўнғироқ қилади. Аммо С. Орифжонова гўшакни кўтармайди. Шунинг учун эр-хотин шоша-пиша ортга қайтишади. Улар уйга етиб келгач, телевизордан бошқа нарсалар ҳам ўғирланганини кўришадию, дарҳол туман ички ишлар бўлимига хабар беришади.\nАлбатта, жиноятга жазонинг муқаррарлиги Жиноят кодексининг, янада аниқроғи, қонун устуворлиги таъминланган жамиятнинг талабидир. Шу маънода айтганда, Сабоҳат Орифжонованинг галдаги қилмиши ҳам жавобсиз қолмай, жабрланувчиларнинг мурожаатига асосан унга нисбатан жиноят иши қўзғатилади. Жиноят ишлари бўйича Зангиота туман суди эса, қайта-қайта имкони берилишига қарамай, қасддан янги жиноят содир этгани сабабли судланувчини жамиятдан ажратмаган ҳолда ахлоқан тузатиш имкони йўқ деган хулосага келди. Шу боис суд уни Жиноят кодексининг 169-моддаси 3-қисми «а» банди билан айбдор деб топиб, озодликдкан маҳрум қилиш жазосига маҳкум этди. Судланувчига жазо тайинлашда жиноят ишлари бўйича Миробод туман судининг 2019 йил 8 октябрдаги ҳукмига асосан, тайинланган жазо ҳам инобатга олинди. Қолаверса, суд ҳукмида айбдордан жабрланувчига етказилган 9 462 000 сўм миқдоридаги зарарни ундириш ҳам белгиланди.\nЭнди бир мулоҳаза қилиб кўрайлик. Сабоҳат-ку қилмишига яраша жазо муддатини ўтаб чиқади. Бироқ ҳали эсини таниб улгурмаган фарзандлари беғубор болалигининг маълум муддатини она меҳридан мосуво ҳолда ўтказадиган бўлишди. Бу муддат норасидалар учун қанчалар оғир кечишини тасаввур қилиш қийин эмас.\nЗангиота тумани судининг судьяси\nмехмонлар – 88


26.03.2018 16:08 0 19830\n«UzCard» барча пластик карта эгаларини фирибгарлар тузоғига тушиб қолмаслик учун ҳушёр бўлишга чақирди.\n— Бугун «Telegram» тармоғида пайдо бўлган пластик карта билан боғлиқ фирибгарликка эътиборингизни каратмоқчимиз, — дейилади хабарда. — Биз томонимиздан шубҳали каналлар топилди. Унда мобиль иловалар орқали пул ўтказиш йўли билан ноқонуний бизнесга чорлаш мақсадида эълонлар жойлаштирилган. Эълонда «картадан картага пул ўтказиш» хизмати орқали маблағ ўтказиш сўралиб, бу суммани маълум вақтда 20 фоизга кўпайтириб беришни ваъда қилишган. Бу ҳолатда ўз пулларингизни йўқотишингиз эҳтимоли жуда катта.\nФойдаланувчилар бу каби бошқа эълон ёки чақирувларга дуч келишганида «UzCard» маъмуриятига хабар беришлари сўралган.\nЭҳтиёт бўлинг, бундай шубҳали хизматларга ишонганларнинг интернет-фирибгарлар қармоғига илиниши турган гап.\nтелеграм Uzcard фирибгарлар\nҲуқуқ 12/03, 19:45


Ўзбекистон яна Россия таъсирига тушадими? « Ўзбекистон Халқ Ҳаракати\nЎзбекистон яна Россия таъсирига тушадими?\n08 February 2019 - 19:53\nАфғонистон ва у ердаги жараёнларга аралашиш орқали Россиянинг Ҳиндистон, Покистон, Хитой ва бевосита Марказий Осиёга жиддий таъсир қилиш имконияти, салоҳияти ошади.\nМосква куни-кеча кутилмаганда мезбонлик қилган ва толибларнинг ҳозирлиги билан кечган илк “афғонлараро мулоқот”га айрим минтақавий экспертларнинг берган баҳоси худди ана шундай бўлди.\nУларга кўра, бу масалада Россияга “Марказий Осиё давлатларининг янги, анчагина мўрт ва Афғонистон таҳдидидан жиддий хавотирда” экани қўл келади.\nЖумладан, Франциядан сиёсий таҳлилчи Камолиддин Раббимовнинг айтишича, “Россия учун айнан хавфсизлик нуқтаи назаридан Марказий Осиё давлатларига жиддий таъсир қилиш, ўзининг геоиқтисодий, геосиёсий манфаатларини парваришлаш Афғонистон орқали қулай бир плацдарм, қулай бир платформа ҳисобланади”.\nСуҳбатдошимизнинг қайд этишича, “бу нарсани Москва яхши тушунади”.\nМосквадаги икки кунлик музокараларга оид хабар Афғонистон Толибон ҳаракати ва АҚШ вакиллари ўртасида Қатарда бўлиб ўтган, музокарачи томонлар “жиддий ютуқ”қа эришганликларини бирдек эътироф этган, минтақавий экспертларнинг қарийб 20 йиллик “афғон урушига чек қўйиши мумкин”, деган умидбахш баҳоларига сабаб бўлган илк мулоқотларидан қисқа вақт ўтмай ўртага чиққан.\nТолибон ҳаракатининг сиёсий идораси жойлашган Доҳадаги музокаралар расмий Вашингтоннинг Афғонистондан қолган ҳарбийларини ҳам олиб чиқиб кетиш ва афғон урушига чек қўйиш аҳдида қатъий эканига оид баёноти билан якунланган.\nАммо, таъкидлаш жоиз, қатъий аҳд шаклида тилга олинган бу сафарбарликнинг аниқ санаси тилга олинмаганди.\nҒарб бошчилигидаги хорижий иттифоқ қўшинларининг Афғонистондан буткул сафарбарлиги Толибон ҳаракати баробарида, айниқса, сўнгги йилларда расмий Москванинг ҳам асосий талаб, истакларидан бирилигича қолаётган.\nХудди шу нуқтада ҳам Афғонистон, афғон можароси фонида минтақадаги икки асосий ва йирик геосиёсий рақиблар билан боғлиқ воқеаларнинг бу каби ривожи аксарият экспертларнинг эътиборини ўзига жалб этмай қолмаган.\nЎтган икки куннинг ўзида буларнинг барчаси нималарга далолат қилишига оид саволлар ўртага отилган, турли қарашлар илгари сурилган.\nАйрим таҳлилчиларга кўра, бу – расмий Вашингтоннинг афғон можаросига якуний нуқтани якка ўзи қўя олмаслиги, бунинг учун Россия каби минтақадаги глобал ўйинчи давлатлар билан ҳисоблашишга мажбур эканининг далолати бўлади. Ва буни Америка томонининг сўзсиз эътироф этишига тўғри келади.\nХудди шу каби фикрларни мантиқан давом этдирган бошқа бирлари наздларида ҳам, минтақада ўзининг жиддий геосиёсий манфаатларига эга Россия Америка Қўшма Штатларига Афғонистон, афғон можароси масаласида сўнгги сўзни айтиш ҳуқуқи, имкониятини шундоққина бериб қўймайди.\nХудди шу манзарада узоқ йиллик истаги ва ниҳоят амалга ошиб, расмий Вашингтон билан музокаралар олиб бориш, аллақачон уларнинг Афғонистондан буткул сафарбарликка оид қатъий аҳдларини қўлга киритишга муваффақ бўлган Толибон ҳаракатининг нега ҳеч қанча вақт ўтмай Москвага йўл солиб қолганига ҳам диққат қилган экспертлар топилган.\nАфғонистон Толибон ҳаракати Россия пойтахтига Доҳадаги сиёсий идораси раҳбари Шер Муҳаммад Аббос Станикзай бошчилигидаги ўн кишилик ҳайъат билан ташриф буюрган.\nУлар Москвада Афғонистондаги деярли барча миллат вакилларини намоён этувчи энг йирик сиёсий партиялар ва вақтида ўзаро рақобатда бўлган қуролли гуруҳ намояндалари билан музокаралар олиб боришган.\nМазкур “афғонлараро мулоқот” Афғонистоннинг толиблар ҳозирлиги билан кечган бу яқин тарихидаги биринчиси ва мисли кўрилмагани сифатида эътироф этилган.\nАфғонистондаги барча рақиб томонлар билан тил топишиш уриниши талқинида афғон ҳукумати муқоясасида Толибон ҳаракатининг стратегик ва тактик ютуғи сифатида ҳам эътироф этилган.\nБошқа томондан, “афғонлараро мулоқот” Афғонистон Толибон ҳаракатининг бу гал муқим тинчлик истагида эканининг нишонаси сифатида ҳам кўрилган.\nАммо ҳам Доҳа ва ҳам Москвадаги музокаралар афғон ҳукуматининг иштирокисиз кечган.\nҲам Қатар ва ҳам Россиядан олинган хабарларга кўра, афғон ҳукуматининг талабига зид Афғонистон Толибон ҳаракати улар билан музокаралар олиб боришга ҳали-ҳануз истак-хоҳиши йўқлигини намоён қилган.\nПрезидент Муҳаммад Ашраф Ғани бошчилиги остида афғон ҳукуматининг ҳар икки музокара ва унинг якуний натижасига муносабати кескин бўлган.\nУлар, таъбир жоиз, эришилган ва келишилган барча “ютуқлар”ни бир четга суриб, тинчлик музокараларининг энг аввало фақат ўзлари билан олиб борилишини талаб қилишган.\nҲар икки гал ҳам Афғонистон Толибон ҳаракати уларнинг бу каби даъват ва мурожаатларини жавобсиз қолдирган.\nДоҳа ва Москвадаги музокаралар минтақада Россия ва АҚШ ўртасидаги геосиёсий танглик бу яқин йилларда кузатилмаган бир даражада кучайган бир пайтга тўғри келган.\nДастлаб Украина, кейин Сурия, сўнгра АҚШ сайловлари ва алал-оқибат Скрипаллар билан боғлиқ можарода “расмий Кремлнинг тутган ўрни” даъволари фонида сўнгги йилларда айнан Афғонистон томонлар ўртасида янги прокси уруши майдонига айланишига оид хавотирлар пайдо бўлган.\nЯнги Республикачи Президенти Дональд Трампнинг Афғонистондаги қўшинлари сонини ошириш ва афғон можароси ечимида энг аввало ҳарбий танловни афзал билишига оид стратегияси минтақадаги мавжуд тангликни бундан-да кучайтиришига оид қўрқувларни уйғотмай қолмаган.\nХудди шу орада Россиянинг Толибон, Толибоннинг Россия билан “яқинлашиш ҳаракати”да эканига оид хабар ва баёнотлар кўпайган.\nРасмий Кремлнинг Афғонистон ва афғон можароси масаласида фаоллашиш ҳаракатида экани кузатилган.\nАҚШ томони наздида “яқинлашиш ҳаракатида” экандек кўрилган ҳар икки томон эса, “ўзаро яқинлик интилишлари” фақат ва фақат ягона рақиблари – ИШИДга қарши экани изоҳида бу каби даъволарни такрор ва такрор рад этиб чиқишган.\nАммо минтақавий таҳлилчилар кетма-кет раддиялар манзарасида устма-уст бўй кўрсатаётган бу каби хабарларни икковлоннинг Афғонистон ва умумиятла минтақадан Америка Қўшма Штатларини сиқиб чиқариш ҳаракатларига йўйишган.\nЛекин президентлигидан икки йил ўтиб, Дональд Трамп ўзининг яқинда қилган кутилмаган баёноти билан кўпчиликни шошириб қўйган.\nТрамп ўтган йил охирида Афғонистондаги қўшинлари сонини қарийб тенг ярмига қисқартириш ва минглаб ҳарбийларини ортга қайтариш истагини изҳор этган.\nАҚШ Президенти ўзининг Афғонистондаги тинчлик жараёнларига масъул махсус вакилини тайин этган.\nВоқеаларнинг бу каби ривожига расмий Кремль ва Толибон ҳаракатининг расмий муносабати ноаён қолаётган бир пайтда, толиблар ва Америка томонининг музокаралар ҳаракатида эканига оид хабарлар олинган.\nШундан қисқа вақт ўтмай, ҳам Афғонистон Толибон ҳаракати ва ҳам расмий Вашингтон натижасидан мамнун қолган Доҳадаги олти кунлик музокаралар амалга ошган.\nМузокаралар ортидан, АҚШ томони Афғонистондан ўз ҳарбийларини олиб чиқиб кетиш аҳдида қатъий эканини изҳор этган бўлса ҳам, расмий Москва бунга ўз муносабатини билдиришга ошиқмаганди.\nАммо Доҳадаги ана шу музокаралардан саноқли кунлар ўтиб, Москва афғон можароси тарихида “шу пайтгача кўрилмаган” ана шу “афғонлараро мулоқот”га мезбонлик қилиб ўртага чиққан.\nРасмий Кремль бу музокаралар афғон диаспораси вакилларининг ташаббуси бўлганини айтиб, расман ўзини ундан четга тортишга уринган.\nАммо таҳлилчиларга кўра, Москва бу мулоқотларга мезбонлик қилиш билан энг аввало толиблар билан музокаралар жараёнини Америкага “монополия” сифатида бериб қўймаслик, уларда ўзининг иштирокини парваришлашни кўзда тутган.\nБошқа томондан, худди Толибон каби, Москвадаги йиғин воситасида Афғонистондан ўз қўшинларини олиб чиқиб кетиш жараёнини тезлатишда расмий Вашингтонга босим ўтказишни мақсад қилган.\nХудди шу ўринда таҳлилчи суҳбатдошимиз Камолиддин Раббимовнинг айтишича, Москвага йўл соларкан, толиблар бу мулоқотлар Америка томони билан олиб бораётган музокараларини мажруҳлантирмайди, унга салбий таъсир қилмайди, деган бир тўхтамга келган.\nУнга кўра, “Толибон ва Афғонистон ҳеч қачон ташқи дунёга давлатларнинг давлатчилигини издан чиқариб юбориш даражасида таҳдид бўла олмаслигини яхши тушунган Россия” эса, бу масалада ҳам яна ўзининг геосиёсий манфаатларини кўзда тутган.\n“Афғонистон дунёнинг геосиёсий муҳим нуқталаридан биттаси. Афғонистон шаклланаётган янги бир давлатчилик дейишимиз мумкин. Демак, Афғонистон ва у ердаги жараёнларга аралашиш орқали Россиянинг Ҳиндистон, Покистон, Хитой ва бевосита Марказий Осиёга жиддий таъсир қилиш имконияти, салоҳияти ошади”, – дейди суҳбатдошимиз.\n“Афғонлараро мулоқот” якунида қабул қилинган қўшма баёнотда ҳам сўз энг аввало “хорижий кучларнинг буткул ортга сафарбарлиги” хусусида боради.\nБундан ташқари, афғон можаросига сиёсий ечим топишда ўзаро ишончга замин яратиши учун Толибон лидерларига қўйилган санкцияларнинг бекор қилиниши, маҳкумликдаги кекса ва хаста толибларни қўйиб юборилиши кераклиги ҳам айтилади.\nМосквадаги йиғин ва унинг ортидан қабул қилинган бу баёнотга ҳозирча расмий Вашингтоннинг муносабати маълум эмас.\nРасмий Кремль ҳам ҳалича бу хусусда ўзининг расмий мавқеини очиқламаган.\nАммо “афғонлараро мулоқот”нинг якуний, иккинчи куни манзарасида Америка халқига қилган ҳафталик мурожаатида Президент Дональд Трамп Афғонистон ва музокаралар масаласига тўхталиб ўтган.\n“Бу музокараларда муваффақиятга эришганимиздан сўнг, биз қўшинларимиз сонини камайтириш ва террорчиликка қарши курашга эътибор берамиз”, – деркан, “Биз келишувга эришамизми, йўқ”, билмайман”, деб айтган.\n“Лекин биз 20 йил давом этган урушдан сўнг ҳеч бўлмаганда тинчликка эришиш учун вақт келди, деб биламиз. Бошқа тараф ҳам худди шундай фикрда, деб ўйлаймиз”, – дея ўз сўзларига якун ясаган.\nШавкат Мирзиёев қудратга келган ўтган икки йил ичида Ўзбекистон ҳам ўзининг афғон можаросини тинч йўл билан ечишга қаратилган саъй-ҳаракатларини қайта жонлантирган. Яна бир бор дипломатик воситачи сифатида ўртага чиққан.\nТошкентда йирик халқаро анжуманга мезбонлик қилишга улгурган.\nЎзбекистон Президенти афғон ҳукумати ва Афғонистон Толибон ҳаракати ўртасидаги бирор бир шартларсиз музокараларга исталган пайтда мезбонлик қилиш истагини ҳам изҳор этган.\nАҚШ Президентининг Афғонистон бўйича махсус вакили этиб тайинланиши ортидан, Залмай Халилзод ҳам Тошкентга сафар қилган.\nЎзбекистон раҳбарияти билан музокаралар олиб борган.\nҲозирда марҳум Президенти Ислом Каримов даврида Ўзбекистон Афғонистондан хорижий иттифоқ қўшинларининг буткул олиб чиқиб кетилишига қарши мавқеъда бўлган.\nБу иш амалга ошган тақдирда, Афғонистоннинг иккинчи Ироққа айланиши мумкинлигидан ўз хавотирларини билдириб келган.\nДоҳадаги музокаралар манзарасида минтақавий эксперт Аркадий Дубнов Ўзбекистон Президентининг Афғонистон бўйича махсус вакили Исматулла Иргашев билан суҳбатлашишга муваффақ бўлган.\nУшбу суҳбат тафсилотларидан маълум бўлишича, Ўзбекистон томони АҚШ Афғонистондан ўз ҳарбийларини шоша-пиша олиб чиқиб кетмаслигига ишонишади.\nЎзбекистон шу вақт оралиғида афғон можаросига тинч йўл билан ечим топишга қаратилган “Москва формати” доирасидаги музокараларда ҳам иштирок этиб келган.\nАммо бугун экспертларнинг бир-бирига қарама-қарши таҳлил ва баҳоларига сабаб бўлаётган сўнгги икки музокара борасида расмий Тошкентнинг муносабати маълум эмас.\nАфғон ҳукуматининг кескин қарши мавқеига қарамай, афғонистонлик етакчи таҳлилчилар ҳам Доҳа ва ҳам Москва музокараларининг самараси борасида анчайин некбин фикрда.\nЖумладан, Би-би-си Афғонистон Хизмати муҳаррири Довуд Аъзамийнинг айтишича, бу икки мулоқот бир-бирига зид эмас.\nУнга кўра, афғон ҳукуматининг мавқеи қандай бўлишидан қатъиназар, Доҳа ва Москва музокаралари ҳамоҳангликда расмий Кобулни ҳам ўз ичига олувчи кенг қамровли мулоқотларга йўл очади.\nСуҳбатдошимизга кўра, ҳар икки музокарага бу йўлда қўйилган илк умидбахш ва салмоқли қадамлар сифатида қаралмоғи керак.\nУнинг айтишича, энг аввало расмий Вашингтон билан музокаралар олиб бориш истагини баён қиларкан, Афғонистон Толибон ҳаракати ҳалича афғон ҳукумати билан мулоқот олиб бориш эҳтимолини буткул назардан соқит этмаган.\nМосквадаги йиғин эса, айнан Доҳадаги музокараларнинг мантиқий давоми бўлади, айни мулоқотлар Афғонистондаги барча рақиб томонлар ва миллат вакилларини ўзида намоён қилади.\nДовуд Аъзамийнинг айтишича, мантиқан олиб қаралганда, буларнинг барчаси қачон экани ноаниқ эса-да, навбатдаги музокараларнинг айнан афғон ҳукумати билан олиб борилишига далолат қилади.\nХудди шу ўринда Франциядан сиёсий таҳлилчи суҳбатдошимиз Камолиддин Раббимовнинг айтишича, толибларнинг бу келишувларга қанчалик содиқ қолиши масаласи ҳам бор.\n“Толиблар ўзининг иштирокини бир даражага кўтариб, расмийлаштириб, Афғонистондаги сиёсий куч ўлароқ ҳуқуқий мақомга эришганидан кейин ўзининг манфаатларини қайта талқин қилмайди, янада кенгроқ ёймайди, деган ҳеч қандай кафолат бўлиши мумкин эмас”, – дейди у.\nТаҳлилчига кўра, “толиблар ҳар доим сиёсатни, музокараларни катта сиёсий тактика сифатида кўради, холос”.\nЭслатиб ўтиш жоиз, Доҳадаги музокараларнинг навбатдаги босқичи шу йилнинг 25 феврал кунига режаланган бўлса, Москвадаги йиғин иштирокчилари ҳам бу каби мулоқотларни давом этдириш кераклигини таъкидлаб қолишган.\nАммо, хабарларга кўра, афғон ҳукумати аллақачон Бирлашган Миллатлар Ташкилотига расман шикоят аризаси билан чиққан.\n“Бирлашган Миллатлар Ташкилотининг “қора рўйхати”да эканликларига қарамай, Толибон аъзоларининг нега Россияга киришларига изн берилгани” сабаби билан қизиққан, буни ўрганишларини сўраган.\nУларнинг бу шикоятларига халқаро ташкилот ва унинг Хавфсизлик Кенгаши доимий аъзоларидан бири бўлган Россиянинг муносабати ҳозирча маълум эмас.\nМосквага сафар қилиб, ҳаракати тарихидаги илк “афғонлараро мулоқот”да иштирок этиб қайтган Толибон ҳайъати ҳам бу хусусда ҳалича жим.


Директорнинг уч йиллик қилмиши (2019 йил, 30 сон) | insonvaqonun.uz\nБош саҳифа/Олам ва одам/Директорнинг уч йиллик қилмиши (2019 йил, 30 сон)\nДиректорнинг уч йиллик қилмиши (2019 йил, 30 сон)\nФАРҒОНА туманидаги 14-умумтаълим мактаби директори Умиджон Мамаризаев (исм-шарифлар ўзгартирилган) ён-атрофдагиларга ўрнак бўлиш ўрнига фирибгарликка қўл урди. Энг ачинарлиси, директорнинг қилмишлари бир-икки ой ёки бир йил эмас, салкам уч йил давом этди.\nАниқланишича, Умиджоннинг дастлабки фирибгарлиги 2015 йил сентябрь ойида юз берган. Хусусан, у Абдуллажон Бозорбоевга туманнинг Сойбўйи маҳалласи ҳудудидаги 242-сонли дала контуридан 8 сотих ер майдонини олиб беришини айтади.\nАниқланишича, Умиджоннинг дастлабки фирибгарлиги 2015 йил сентябрь ойида юз берган. Хусусан, у фуқаро Абдуллажон Бозорбоевга туманнинг Сойбўйи маҳалласи ҳудудидаги 242-сонли дала контуридан 8 сотих ер майдони олиб беришини айтади.\nТез кунларда ҳокимиятда ким ошди савдоси ўтказилади. Шунда сизга ёрдам бераман. Фақат олдиндан икки минг доллар беришингиз керак.\nШунга кўра, Абдуллажон ака бор-будини йиғиштириб, 2000 АҚШ долларини У.Мамаризаевнинг қўлига тутқазади. Кимошди савдоси бўлиб ўтган куни эса Умиджон А.Бозорбоевга суюнчилайди.\nЎғлингиз иккалангиз тўрт сотихдан саккиз сотих ерни ютиб олдинглар. Ҳоким қарори чиққач, ўзим сизларга етказаман, дея ишонтиради.\nШу тариқа У.Мамаризаев турли баҳоналарни рўкач қилиб, салкам 2 йилни ўтказиб юборади. Кейин эса туман ҳокимининг 2017 йил 23 сентябрдаги қарори ва иловасини Абдуллажон акага тақдим этади. Бироқ қарор иловасида А.Бозорбоевнинг ҳам, ўғлининг ҳам исм-шарифи қайд этилмаганди. Шундагина жабрланувчи алданганини англаб етади.\nОрадан 6 ой ўтгач, мактаб директори фуқаро Шерали Қаҳҳоровни сал бошқачароқ тарзда алдайди. Аввалига у Шерали ака ва рафиқаси Мукаррам опага 242-контурдан 8 сотих ерни кўрсатади.\n“Мана шу ерни ким ошди савдоси орқали сизларга олиб бераман”, деб оғиз кўпиртиради. “Лекин олдиндан “харажати”ни бермасангиз бўлмайди”.\nУ шундай дея таниши Юрсунали воситачилигида Ш.Қаҳҳоровдан 2000 АҚШ долларини олади. Аммо 2016 йил 25 март куни туман ҳокимлигида бўлиб ўтган ким ошди савдосида Шерали ака 8 сотих эмас, 4 сотих ернинг эгасига айланади. Натижада Ш.Қаҳҳоров қолган 4 сотихнинг тақдирини сўраб, унга мурожаат қилади. Устаси фаранг фирибгар эса бу сўровга ҳам тезкорлик билан жавоб беради:\n— Сиз ташвиш қилманг, яна тўрт сотихга қарор чиқартириб бераман.\nБироқ айни ваъда ваъдалигича қолиб кетади. Қолаверса, Умиджон 2018 йил апрель ойига қадар шундай “усул”да яна 9 нафар кишини, жами 11 нафар ҳамқишлоқларини ўзининг фириб тўрига “илинтиради”. Уларни ишонтириш учун ҳам туман ҳокимининг 2017 йил 23 сентябрдаги сохталаштирилган 1603-сонли қарори ва иловасидан фойдаланади. Бу билан у жабрланувчиларга 120.819.627 сўм миқдорида моддий зарар етказади. Энг муҳими, уларнинг ҳуқуқни муҳофаза қилувчи идораларга қилган мурожаати асосида У.Мамаризаевга нисбатан жиноят иши қўзғатилади. Оқибатда у суд томонидан Жиноят кодексининг тегишли моддалари билан айбдор деб топилиб, қонуний жазога маҳкум этилди. Шунингдек, айрим жабрланувчиларнинг 44.418.627 сўм зарардан ихтиёрий вос кечганлиги инобатга олиниб, судланувчи томонидан тергов жараёнида банкка тақдим қилинган 76.400.500 сўм пуллар қолган жабрланувчиларга мутаносиб равишда ундириб берилди.\nЭнди бир мушоҳада қилиб кўрайлик. Ўз номи билан айтганда, мактаб бу — таълим-тарбия муассасасидир. Яъни унда эртанги ёруғ келажагимиз эгалари бўлмиш ёшларга, фарзандларимизга илм-фан сир-асрорлари билан бирга ҳаётий ўгитлар берилади. Лекин ана шундай даргоҳ раҳбарининг ўзи тарбияга муҳтож бўлса, нафс домига тушиб, оғир жиноятга қўл уриб турса, у қўл остидаги устоз-мураббийларга ибрат бўла оладими? Ёки муассасадаги таълим-тарбия ишлари қониқарли амалга ошириладими?\nЖиноят ишлари бўйича Фарғона туман суди раиси\n182\tЧоп этиш PDF


"Уралвагонзавод" Т-90М энг янги танкларини қўшинларга жўнатди - видео - 17.05.2022, Sputnik Ўзбекистон\n"Уралвагонзавод" Т-90М энг янги танкларини қўшинларга жўнатди - видео\nТ-90Мнинг асосий хусусиятларидан бири - реал вақт режимида бошқа машиналар билан ахборот алмашиш ва ўт очишни автоматик бошқариш тизимидир. 17.05.2022, Sputnik Ўзбекистон\nТОШКЕНТ, 17 май - Sputnik. "Уралвагонзавод" қўшинларга энг янги Т-90М "Прорыв" танкларидан эшелон юборди, деб хабар қилмоқда, компания матбуот хизмати. УВЗ таъкидлашича, Мудофаа вазирлиги буюртмаси доирасида қўшинларга янги ва Т-90М "Прорив" танклари даражасигача модернизация қилинган танкларни етказиб берган. “Корхонада ушбу замонавий зирҳли автомашиналарни тайёрлаш ва серийали ишлаб чиқаришни ўзлаштириш жараёни тўлиқ якунланди, малака синовларининг ижобий натижалари олинди”, — дея қўшимча қилди матбуот хизмати. Танкларни топшириш маросимида корхона раҳбарлари ва ходимлари иштирок этди. Тайёргарликнинг якуний босқичида ҳарбий хизматчиларга ҳурмат ва уларни қўллаб-қувватлаш мақсадида танк қурувчилари ва болаларининг расмлари ва хатлари, шунингдек, православ иконалари транспорт воситаларига жойлаштирилди.Маълумот учун, Т-90М танки Урал транспорт муҳандислиги конструкторлик бюроси томонидан ишлаб чиқилган. Ишлаб чиқарувчининг таъкидлашича, бу Т-90 оиласидаги энг илғор машина. Танк замонавий жанговар шароитдаги ҳаракатларга яхши мослаштирилган. Т-90М нинг асосий хусусиятларидан бири - реал вақт режимида бошқа машиналар билан ахборот алмашиш ва ўт очишни автоматик бошқариш тизимига эга.Ундан ташқари танк мутлақ янги башня ва 1130 от кучиша эга бўлган янги двигательга эга. Унинг тўпи 125мм бўлиб, энг замонавий снарядлар ва бошқарилувчи ракеталардан фойдаланиш имконини беради. Янги кўп каналли нишонга олиш тизими қуролдан туну-кун ҳар қандай об-ҳаво шароитида фойдаланиш имконини беради. Танк тўпи 5 км масофада жойлашган рақибни нишонга олиш имконини беради. Россия Қуролли кучлари ихтиёрига Т-90 танкларининг дастлабки партияси 2020 йилнинг баҳорида етказиб берилган эди.\nОтправка с завода и маневры на полигоне новейших танков Т-90М "Прорыв"\nНовейшие танки Т-90М "Прорыв" - кадры отправки с Уралвагонзавода в Минобороны и маневров на полигоне\nроссия, мудофаа вазирлиги, видео\n13:09 17.05.2022 (янгиланди: 17:14 17.05.2022)\nТ-90Мнинг асосий хусусиятларидан бири - реал вақт режимида бошқа машиналар билан ахборот алмашиш ва ўт очишни автоматик бошқариш тизимидир.\nТОШКЕНТ, 17 май - Sputnik. "Уралвагонзавод" қўшинларга энг янги Т-90М "Прорыв" танкларидан эшелон юборди, деб хабар қилмоқда, компания матбуот хизмати.\n"Уралвагонзавод"да Россия Федерацияси Мудофаа вазирлигига Т-90М "Прорыв" танклари ортилган поездини тантанали равишда жўнатиш маросими бўлиб ўтди”, — дейилади хабарда.\nУВЗ таъкидлашича, Мудофаа вазирлиги буюртмаси доирасида қўшинларга янги ва Т-90М "Прорив" танклари даражасигача модернизация қилинган танкларни етказиб берган.\n“Корхонада ушбу замонавий зирҳли автомашиналарни тайёрлаш ва серийали ишлаб чиқаришни ўзлаштириш жараёни тўлиқ якунланди, малака синовларининг ижобий натижалари олинди”, — дея қўшимча қилди матбуот хизмати.\nТанкларни топшириш маросимида корхона раҳбарлари ва ходимлари иштирок этди. Тайёргарликнинг якуний босқичида ҳарбий хизматчиларга ҳурмат ва уларни қўллаб-қувватлаш мақсадида танк қурувчилари ва болаларининг расмлари ва хатлари, шунингдек, православ иконалари транспорт воситаларига жойлаштирилди.\nМаълумот учун, Т-90М танки Урал транспорт муҳандислиги конструкторлик бюроси томонидан ишлаб чиқилган. Ишлаб чиқарувчининг таъкидлашича, бу Т-90 оиласидаги энг илғор машина. Танк замонавий жанговар шароитдаги ҳаракатларга яхши мослаштирилган. Т-90М нинг асосий хусусиятларидан бири - реал вақт режимида бошқа машиналар билан ахборот алмашиш ва ўт очишни автоматик бошқариш тизимига эга.\nУндан ташқари танк мутлақ янги башня ва 1130 от кучиша эга бўлган янги двигательга эга. Унинг тўпи 125мм бўлиб, энг замонавий снарядлар ва бошқарилувчи ракеталардан фойдаланиш имконини беради. Янги кўп каналли нишонга олиш тизими қуролдан туну-кун ҳар қандай об-ҳаво шароитида фойдаланиш имконини беради. Танк тўпи 5 км масофада жойлашган рақибни нишонга олиш имконини беради.\nРоссия Қуролли кучлари ихтиёрига Т-90 танкларининг дастлабки партияси 2020 йилнинг баҳорида етказиб берилган эди.


Жаҳон 10:30 / 26.01.2020 30220\nБу, айниқса, янги коронавирус кенг тарқалган Хитойда сезилмоқда. Хитойнинг баъзи шаҳарларида, шу жумладан Шанхайда ниқобларга шу қадар катта талаб юзага келдики, етишмовчилик кузатила бошлади.\nБундан ташқари, хитойликлар ниқобларни ҳаво ифлосланишидан ҳимоя сифатида ҳам кийишади.\nМаскалар тўғридан-тўғри алоқа орқали юқтириладиган вируслардан ҳимоя қилиши мумкинлиги ҳақида далиллар мавжуд бўлса-да, шифокорлар унинг ҳаво томчилари орқали тарқаладиган вируслардан асраш қобилиятига жуда шубҳа билан қарашади.\nЖарроҳлик ниқоблари биринчи марта XVIII асрнинг охирларида касалхоналарда қўллана бошланган, аммо 1919 йилда 50 миллиондан ортиқ одамнинг ҳаётига зомин бўлган испанка (грипп касалининг оғир тури) авж олганидан кейин одамлар ундан кенг кўламда фойдалана бошлади.\n«Оддий жарроҳлик ниқоблари инсонларни ҳаво томчилари орқали юқадиган вирус ёки бактериялардан ҳимоя қилишнинг самарали воситаси бўла олмайди», – дейди Лондон Университети қошидаги Сент-Жорж касалхонаси доктори Девид Каррингтон. Унинг сўзларига кўра, бу турдаги маскалар махсус фильтрга эга эмас, юзга маҳкам ўрнашмайди ва кўзларни ҳимоясиз қолдиради.\nШунга қарамай, улар ҳаво-томчи ва маиший алоқа орқали инфекция юқтириш хавфини камайтиради.\n2016 йил Австралиянинг Янги Жанубий Уэльс штатида ўтказилган тадқиқотга кўра, одам соатига ўртача 23 марта юзига тегинади.\n«Касалхона шароитида ўтказилган пухта тиббий текширувлардан бирида тиббиёт ниқоби вирусли инфекциядан профессионал респиратор сифатида ҳимоя қилишда жуда самарали бўлди», – деб таъкидлайди Ноттингем университетининг молекуляр вирусология профессори Жонатан Болл.\nРеспираторлар махсус ҳаво фильтри билан жиҳозланган ва ҳаводаги хавфли зарралардан ҳимоя қилишга махсус мўлжалланган.\n«Аммо аҳоли учун ниқобларнинг самарадорлиги ҳақида гап кетганда, статистик маълумотлар унчалик ишончли эмас, чунки узоқ вақт давомида ниқобда бўлиш жуда қийин», – дейди профессор Болл.\n«Оддий гигиена қоидаларига амал қилиш» самаралироқ эканлигига Белфастдаги Квинс университети экспериментал тиббиёт институти доктори Коннор Бэмфорд ҳам қўшилади.\n«Агар сиз аксириш пайтида бурун ва оғзингизни ёпсангиз, қўлларингизни ювсангиз, ювилмаган қўлларингизни оғзингизга ёпмасангиз, унда нафас олиш йўллари вирусини юқтириш эҳтимоли камаяди», – деб таъкидлайди у.\nТиббиёт ходимлари ўзингизни инфекциядан қандай ҳимоя қилиш бўйича бир неча маслаҳатларни беради:\nҚўлингизни мунтазам равишда совун ва илиқ сув билан ювинг;\nИложи борича кўз ва бурнингизга тегмасликка ҳаракат қилинг;\nСоғлом турмуш тарзи ва жисмоний машқлар билан шуғулланинг.\n«Жарроҳлик ниқоби фойдали бўлиши мумкинлиги ҳақида тасаввурга эга бўлишига қарамай, унинг шифохоналардан ташқарида фойдаси ҳақида жуда кам маълумотлар мавжуд», – дейди Public Health England ташкилоти вакили доктор Жейк Даннинг.\nУнинг сўзларига кўра, ниқобдан максимал даражада фойда олиш учун уни тўғри кийиш, тез-тез янгилаш ва хавфсиз тарзда чиқариб ташлаш керак. «Умуман олганда, одамлар ниқобларга эмас, балки шахсий гигиенага кўпроқ эътибор беришлари зарур, бошланишига қўлларни тез-тез ювиб туриш муҳим», дейди мутахассис.


Tesla иккита янги бюджет автомобил моделини чиқаради — Sof.uz\nЖАҲОН 43,355,159 31,907,861 1,159,200\n29.09 13:26 363 Технология\nАмериканинг Tesla Motors ширкати иккита нисбатан бюджет моделларни ишлаб чиқади, улардан бири Хитой бозори учун, иккинчиси эса махсус Европа учун яратилади. Бу ҳақда Tesla компанияси асосчиси Илон Маск Твиттер саҳифасида маълум қилди.\nARKinvest инновацион компанияси бош ижрочи директори Кети Вуднинг айтишича, Tesla'нинг баъзи акциядорлари Маск Model 3 электромобилининг нархини 25000 долларга туширмоқчи эканлигига ишонмоқда. Шунинг учун, ушбу янгилик эълон қилингандан сўнг, Tesla акциялари кескин пасайишни бошлади. Бироқ, Илон Маск уни нотўғри тушунганларини билдирди.\n"Биз Model 3 нархини 25 минг долларга туширмаяпмиз. Мен келажакдаги Model 3 дан кичикроқ бўладиган автомобил ҳақида гапиряпман", - деб жавоб берди Маск.\nИшлаб чиқувчининг таъкидлашича, Берлин ва Шанхай фабрикалари икки хил турдаги электр транспорт воситаларини ишлаб чиқаради. Яъни, Tesla Cybertruck ва Roadster-2 дан ташқари бирданига иккита янги йўловчи автоуловига эга бўлади.\nЭслатиб ўтамиз, Tesla раҳбари яқин уч йил ичида компания қиймати 25 минг доллардан ошмайдиган арзон электромобилни чиқаришини айтганди. Батареялар нархининг сезиларли пасайиши туфайли бу имкони бор.\nАввалроқ Маск судга даъво аризаси билан мурожаат қилди, унда у Хитойдан олиб кирадиган эҳтиёт қисмларга нисбатан 25 фоиз божларни бекор қилишни талаб қилди.\n24.10 06:35 1448\n24.10 14:05 755\n24.10 17:54 735\n23.10 12:45 528\n24.10 05:34 518\n1.10 13:00 94 Жаҳон\nИлон Маскнинг бойлиги 100 миллиард доллардан ошди\n27.08 16:36 130 Иқтисод\nИлон Маск дунёнинг тўртинчи энг бой инсонига айланди\n18.08 15:29 289 Иқтисод


Иброҳим Раҳим (1916)\nHome icon Бош саҳифа»Кутубхона»Антология»Иброҳим Раҳим (1916)\nТаниқли ёзувчи ва журналист Иброҳим Раҳим 1916 йили Фарғона вилояти Қува тумани Сойкелди қишлоғида камбағал деҳқон оиласида дунёга келди. Қишлоқ мактабини битириб, ўқитувчилик қилди. Улуғ Ватан урушининг дастлабки кунлариданоқ ҳарбий хизматга чақирилган Иброҳим Раҳим ўзбек тилида чиқадиган фронт газеталарига муҳаррирлик қилди. Жангчиларимизнинг оташин ватанпарварликларини акс эттирувчи очерклар, ҳикоялар, хабарлар ёзди.\n1946 йилда ҳарбий хизматдан қайтган адиб, республикамиздаги рўзнома ва ойнома муҳарририятларида ишлаб келди.\nИброҳим Раҳим Радио комитетида (1946-1947), Партия Олий мактабида (1947-1950), «Қизил Ўзбекистон» (1950-1961) рўзномаси муҳаррири, «Ўзбекфилм» киностудияси раҳбари (1960-1966), «Гулистон» (1966-1970), «Муштум» (1976-1982) ойномаларининг бош муҳаррири вазифаларида ишлади.\nЁзувчининг ижодий фаолияти 1938 йилдан бошланади. Биринчи йирик асари чегарачилар ҳаётидан ёзилган “Баҳодир” (1939) поемасидир. Иброҳим Раҳим 1953 йили "Ҳаёт булоқлари» романини ёзди. Кейинчалик бу асар танқидий фикр ва мулоҳазалари асосида қайта ишланиб, «Ихлос» (1958) номи билан чоп этилди.\n«Чин муҳаббат» (1958) ва «Фидойилар» (1972), «Генерал Равшанов» (1985) каби романларида Улуғ Ватан уруши қаҳрамонларининг ҳаёти, ватанпарварлиги акс эттирилган.\n1966 йилги Тошкент зилзиласи ва унинг оқибатларини мардонавор тугатиш ҳадида ёзувчи «Тинимсиз шаҳар» (1968) романини ёзди. Уснинг «Тақдир» романи эса янги шаҳар қурилишига бағишланган. Муаллифнинг «Ҳилола» (1960) қиссаси жамоа хўжалигида хотип-қизларнинг ўрни, уларни раҳбарлик лавозимларига кўтариш, жамоа хўжалиги иқтисодиётини юксалтириш сингари ўз даврининг муҳим муаммоларини бадиий ҳал қилишга бағишланган. Ёзувчининг «Зангори кема капитани”, «Оловкор» (1960) қиссаларида ҳам кишиларимизни юксак маънавий қнёфаси, меҳнатдаги қаҳрамонликлар акс этган. «Оқибат» номли романига Ҳамза номидаги Республика Давлат мукофоти (1983) берилган.\nИброҳим Раҳим 1974 йилда «Жоним фидо» ва «Чақмоқ» номли драмалар ҳам яратди. «Чақмоқ»да Белоруссия ўрмонларида немис-фашист босқинчиларига қарши курашган, ажойиб партизан, ўзбек йигити Мамадали Топиболдиев образи яратилган. У «Фарҳоднинг жасорати” кинофилмининг автори ҳамдир. Адиб Ватан ва халқ олдидаги хизматлари учун орден ва медаллар билан тақдирланган.\nЁзувчи Иброҳим Раҳим Ўзбекистонда хизмат кўрсатган санъат арбоби, Ўзбекистон халқ ёзувчиси ҳамдир.\nИброҳим Раҳим ранг-баранг жанрларда ёзган асарлари билан ўзбек адабиётининг ривожига муносиб ҳисса қўшиб келмоқда.


Жанубда уч эгизак туғилди\nШимкентдаги 1-сонли вилоят марказий туғуруқхонасида ўртача вазни саккиз килограмм келадиган уч эгизак дунёга келди. Бу – вилоят бўйича йил бошидан бери дунёга келган иккинчи уч эгизакдир.\nБахтли она Гулжанат Пердебаева энди 5 фарзандли бўлди. Бир ўғил ва қизнинг онаси уч эгиз бўлишини тўрт ойлик пайтида билган экан. Ёш она уч ўғилни 5 март куни жарроҳи йўли билан дунёга келтирди. Шифокорларнинг айтишича, 35 ҳафтада, ойи-куни етмай туғилган гўдакларнинг вазни 2400, 2600, 2700 грамм, бўйи 45 – 48 см экан. Бир ҳафта ичида вазнига вазн қўшиб, аҳволлари анча яхшиланиб қолди, дейишди шифокорлар.\nУч эгизнинг ота-онаси Мухтар ва Гулжанат Чордара туманида истиқомат қилишади. Болалари кўпайганлигидан эндиликда уларни уй-жой муаммоси ташвишлантираётган экан. Улар давлат ёрдамидан умидвор.\nЕлубаевлар сулоласида дунёга келган уч ўғилга бува ва бувилари Ерасил, Нурасил, Жанасил исмларини қўйишди. Улар уч йил илгари ота юртига Ўзбекистондан кўчиб келишган.\nСтатистика маълумотларига суянсак, сўнгги 10 йил ичида вилоятда йил сайин 7-13 уч эгиз дунёга келар экан. Ўтган вақт ичида 81 уч эгиз туғилган. Бир йилда дунёга келадиган жами эгизлар сони – 800га яқин. Ўн йилда туғилган маҳаллий эгизлар сони эса 7 мингдан ошади. Фақат сўнгги байрам беш кунининг ўзида вилоятда 700га яқин чақалоқ дунёга келган.\n2017 йили ўлкамизда 76 353 чақалоқ туғилган. Уларнинг тенг ярми Шимкент шаҳрида дунёга келган. Бола туғиш кўрсаткичи бўйича Туркистон шаҳри, Сариоғоч, Мақтаарал ва Сайрам туманлари олдинда.\nС. ШАРИФБОЕВА, 2018-03-16, 23:56 166


Келаси ўқув йилидан Гулистонда турк тиббиёт олийгоҳи филиали очилади - UzNews.uz\n3 февраля, 16:52 382 0\nКеласи ўқув йилидан Гулистонда турк тиббиёт олийгоҳи филиали очилади\nЎқиш жараёнида талабалар 3 йил Ўзбекистонда, 3 йил Туркияда таълим олади.\nАввалроқ, Гулистонда тиббиёт коллежи негизида тиббиёт олийгоҳи ташкил этилиши, унда Туркиянинг Соғлиқ билимлари университети филиалини очиш бўйича музокаралар олиб борилаётгани ҳақида хабар бергандик.\nМуҳокамага чиқарилган Ҳукумат қарори лойиҳасига кўра, мазкур филиал таълим фаолиятини 2021/2022 ўқув йилидан бошлаб амалга оширади.\nҚайд этилишича, филиалда бакалавриат таълим йўналишида ўқитиш жараёни 3+3 (3 йил Ўзбекистонда, 3 йил Туркияда) ташкил этилади, бунда 30 фоиз талабалар университет маблағлари ҳисобидан ажратиладиган грантлар бўйича ўқитилади.\nНодавлат олий таълим ташкилоти ҳисобланадиган ушбу филиалда ўқитиш кундузги таълим шаклида, давлат ва инглиз тилларида амалга оширилади.\n28 февраля, 09:36 481 0\n27 февраля, 14:45 429 0\n27 февраля, 12:33 310 0\n27 февраля, 13:05 230 0\n26 февраля, 21:24 203 0\n27 февраля, 09:13 197 0\n27 Февраля, Суббота 429 0\n27 Февраля, Суббота 230 0\n27 Февраля, Суббота 187 0\n30 Января, Суббота 1575 0\n03 Февраля, Среда 1187 0\n01 Февраля, Понедельник 1181 0\n17 Февраля, Среда 450 1\n29 Января, Пятница 765 0


19:50 / 14.04.2017\nЎзбекистонда рақамли телевидениега ўтишнинг илк даврларида рақамли телевидениенинг DVB-T стандарти қўлланилган эди. Йиллар давомида телевидение ривожланиб, рақамли телевидениенинг DVB-T стандарти такомиллаштирилиб, DVB-T2 стандарти яратилиши билан мамлакатда ҳам ушбу стандартдаги телеузаткичлар ўрнатила бошлади. DVB-T2 стандартининг DVB-T стандартидан энг асосий афзалликлари сигналнинг халақитбардошлилиги ва узатиладиган каналлар сонини 14-16 тагача етказиш мумкинлигидадир. Ҳозирда инвестиция лойиҳалари асосида республикамизда DVB-T2 стандартидаги рақамли телеузаткичлар ўрнатилмоқда. Шу муносабат билан, жорий йилнинг 2-ярим йиллигидан бошлаб Республикада ўрнатилган DVB-T стандартида ишловчи рақамли телеузаткичлар DVB-T2 стандартига ўтказилиши режалаштирилган. Бу ҳақда “Радиоалоқа, радиоэшиттириш ва телевидение маркази” ДУК Ахборот хизмати хабар бермоқда.\n“Радиоалоқа, радиоэшиттириш ва телевидение маркази” ДУК Ахборот хизмати


Имконсизликда имкон топганлар - ҳақиқий матонат ва жасорат соҳиблари\n3 декабрь, 2020, 19:39\nУлар ҳақиқий матонат ва жасорат соҳибларидир.\nСўнгги йилларда ҳукуматимиз томонидан юртимизда ногиронлиги бўлган шахсларни қўллаб-қувватлаш, уларга тиббий-ижтимоий ёрдам кўрсатиш ва уларни соғлом жамиятга қўшиш масалалари эътибор марказда бўлиб келмоқда. Шу йўлда фаол ҳаракат қилаётган Ўзбекистон Миллий Паралимпия ассоциацияси бугун 3 декабрь – Халқаро ногиронлар куни муносабати билан паралимпия спортчиларига бағишлаб “Имконсизликда имкон топганлар” номли байрам тадбирини ташкил этди.\nШундан сўнг таниқли хонандалар иштирокида концерт дастури бошланди. Жумладан, Юлдуз Усмонова, Алишер Файз, Зиёда, Райхон ва Рашид Ҳолиқов каби санъаткорларнинг ватанни мадҳ этувчи гўзал тароналари йиғилганларнинг олқишларига сазовор бўлди. Тадбирда шунингдек, имконияти чекланган спортчилар иштирокидаги саҳна чиқишлари барчага бирдек манзур бўлди.


Шавкат Мирзиёев Пентагон ва Капитолийга ташриф буюрди – Газета.uz\nФото: АҚШ Мудофаа вазирлиги.\nШавкат Мирзиёев Пентагон ва Капитолийга ташриф буюрди\nЎзбекистон президенти АҚШ мудофаа вазири ва Конгресс Вакиллар палатаси аъзолари билан музокаралар ўтказди.\nLotinchada 18 май 2018, 05:00 Сиёсат\nПрезидент Шавкат Мирзиёев Пентагонда АҚШ мудофаа вазири Жеймс Мэттис билан музокара олиб борди, дея хабар қилди давлат раҳбари матбуот хизмати.\nДавлат раҳбари кўп йиллик ва самарали ҳамкорлик учун АҚШ томонига миннатдорлик билдириб, президент Дональд Трамп билан ўтган мулоқот натижасида давлатлараро муносабатлар янги босқичга кўтарилганини таъкидлади.\nТашқи сиёсатдаги очиқлик ва яхши қўшничилик принципларига асосланиб, мамлакат суверенитети ва мустақиллигини мустаҳкамлаш мақсадида давлатнинг Мудофаа доктринаси сифат жиҳатидан янгиланди.\n«Ўзбекистон бу соҳада Америка Қўшма Штатлари билан тажриба алмашиш, ҳарбий-техникавий, мудофаа ва хавфсизлик йўналишида ҳамкорлик қилишдан манфаатдор», — деди Шавкат Мирзиёев.\nАҚШ мудофаа вазири президент ташрифидан мамнун эканини билдириб, Ўзбекистон минтақадаги муҳим геостратегик давлат эканини таъкидлади.\n«Ўзбекистоннинг очиқ ва конструктив ташқи сиёсати натижасида Марказий Осиёда яхши қўшничилик муҳити яратилди. Афғонистон Президенти Ашраф Ғани билан мулоқотларингиз, Афғонистон ишлари бўйича махсус вакил тайинлаганингиз муҳим аҳамиятга эга. Расмий ташрифингиз доирасида қабул қилинган беш йилга мўлжалланган ҳарбий ҳамкорлик режаси минтақадаги тинчлик ва хавфсизликни мустаҳкамлашга хизмат қилади, — деди Жеймс Мэттис.\nПрезидент Шавкат Мирзиёев Капитолийда АҚШ Конгресси вакиллар палатаси аъзоси Трент Келли бошчилигидаги конгрессменлар билан ҳам учрашди.\n«Газета.uz» 2 371\nҚўшни Афғонистонда тинчлик ўрнатиш жараёнларига халқаро ҳамжамиятни жалб этиш Президентимиз олиб бораётган ташқи сиёсатнинг асосий йўналишларидан бири деб ҳисобланади. АҚШ билан ҳарбий-техникавий, мудофаа ва хавфсизлик йўналишида ҳамкорлик қилиш ушбу йўналишда ишларга самарали ва ижобий таъсир кўрсатишига умид билдириб қоламиз.


Назарбоев: «Лотин алифбосига ўтиш сокин ва босқичма-босқич бўлиши лозим» – Газета.uz\nНазарбоев: «Лотин алифбосига ўтиш сокин ва босқичма-босқич бўлиши лозим»\nЙил охирига қадар Қозоғистонда лотин ёзувидаги алифбо тасдиқланиб, 2018 йилдан кадрлар ва дарсликларни тайёрлаш бошланади, лотин алифбосига эса 2025 йилда ўтилади.\n13 апрель 2017, 13:50 Жаҳон\nҚозоғистон Президенти Нурсултон Назарбоев йил охирига қадар лотин ёзувига асосланган қозоқ алфавитининг ягона стандарт вариантини қабул қилиш вазифасини топширди. Бу ҳақда «Келажакка назар: жамоатчилик онгини модернизация қилиш» мақоласида сўз боради.\n«Қозоқ тилини лотин ёзувига босқичма-босқич ўтказиш учун ишларни бошлаш зарур. Биз жуда эҳтиёткор ва тактик равишда мазкур масалага етиб келдик. Бу ерда сокинлик ва босқичма-босқичлик лозим. Ва биз бутун Мустақиллик йилларида эҳтиёткорлик билан тайёргарлик кўрдик», — дейилади мақолада.\nҚозоғистонда 1929 йилдан 1940 йилгача лотин алифбосидан фойдаланилган, шундан сўнг кирилл билан алмаштирилган. «Қозоқ тили алфавитининг ўзгартирилиши тарихи асосан аниқ сиёсий сабабларга кўра таърифланади», — дея таъкидлади Қозоғистон раҳбари.\n2012 йил декабрида халққа «Қозоғистон-2050» анъанавий мурожаатида Нурсултон Назарбоев: «Биз 2025 йилдан ўз алфавитимизни лотинчага ўтказишимиз зарур», — деб айтиб ўтган эди.\n«Шу вақтдан биз барча соҳаларда лотин алфавитига ўтишни бошлашимиз лозим. Яъни, 2025 йилга қадар иш юритиш, даврий нашрлар, ўқув дарсликлари ва бошқаларни лотинчада нашр этишимиз лозим. Ҳозир эса лотин алфавитига ўтишни бошлашга тайёргарлик кўришга киришамиз», — дейилади мақолада.\n«2017 йил охиригача олимлар ва кенг жамоатчилик ёрдамида янги графикадаги қозоқ алфавитининг ягона стандарт вариантини қабул қилиш зарур. 2018 йилдан янги алфавитни ўқитиш учун кадрларни тайёрлаш ва ўрта мактаблар учун ўқув дарсликларини тайёрлаш бошланади. Яқин икки йилда зарур ташкилий ва методик ишлар амалга оширилади. Албатта, муайян даврни ўз ичига олган мослашиш вақтида кирилчада ҳам иш олиб борилади», — дейилади мақолада.


Уругвайда ташкил этилган кимошди савдосида Рим папаси Франциск ишлатган iPad 4 30,5 минг долларга баҳоланди. Бу ҳақда El Observador хабар бермоқда.\niPad 4 учун шунча пул тўлаган харидор ўз шахсини ошкор этмаган, лекин унинг аргентиналик экани айтилмоқда. Сотувдан тушган маблағ Уругвайдаги мактаблардан бирини ривожлантириш учун йўналтирилади.\nМалъум бўлишича, кимошди савдосида нинг бошланғич нархи 20,5 минг долларга баҳоланган, 4 минут ичида унинг нархи 25 минг долларга етган. Кейин бу буюм учун асосан икки талабгор ўртасида кураш кечган ва нарх 30,5 минг долларга етганида болға урилган.\nМаълумот учун, ушбу айпад Рим папасининг уругвайлик дўсти, роҳиб Гонсало Аэмильюс томонидан сотувга қўйилган. У 2013 йилда папанинг қасамёд қилиш маросимини кузатиш учун Римга борганида Франциск унга ўз айпадини совға сифатида бериб, яхши мақсадда ишлатишини тилаган.\nБироз олдинроқ, Рим папасига тегишли бўлган Harley-Davidson мотоцикли кимошди савдосида 241,5 минг долларга сотилгани хабар қилинган эди.\n21:00 Мэрилин Монронинг сўнгги кунлари ўтган уй 7,25 миллион долларга сотилди


Ҳужжат 20.10.1998 санаси ҳолатига\nНотариал идораларнинг ҳамда шаҳар, туман ва қишлоқ бошқарув органларининг нотариал ишларни бажарганликлари учун, шунингдек, нотариал идоралар томонидан тасдиқланган ҳужжатларнинг дубликатларини берганлик учун, мазкур органларнинг битишувлар, аризалар лойиҳаларини тузиб берганликлари ҳамда ҳужжатлар ва улардан кўчирмалар тайёрлаб берганликлари учун:\nб) уй-жойлар, квартиралар (уларнинг бир қисми), чорбоғлар, гаражлар, бошқа бинолар, иншоотлар ва иморатларнинг олди-сотди, алмаштириш ва ҳадя этиш шартномаларини тасдиқлаганлик учун:\nэр-хотинга, ота-оналарга, болаларга, набираларга, бувиларга, буваларга, мулк эгаси ва унинг хотини (эри)нинг туғишган ака-укалари ва опа-сингилларига шартнома суммасининг 1 фоизи миқдорида, лекин энг кам иш ҳақининг 70 фоизидан кам эмас;\nбошқа жисмоний ва юридик шахсларга шартнома суммасининг 10 фоизи миқдорида;\nв) хусусийлаштирилган квартираларни олди-сотди шартномаларини тасдиқлаганлик учун:\nэр-хотинга, ота-оналарга, болаларга, набираларга, бувиларга, буваларга мулк эгаси ва унинг хотини (эр)нинг туғишган ака-укалари ва опа-сингилларига шартнома суммасининг 1 фоизи миқдорида, лекин энг кам иш ҳақининг 70 фоизидан кам эмас;\nбошқа жисмоний ва юридик шахсларга шартнома суммасининг 20 фоизи миқдорида;\nхусусийлаштирилган квартираларни кимошди савдосида сотишда сотиш нархининг 15 фоизи миқдорида;\nхусусийлаштирилган квартираларни алмаштириш шартномаларини тасдиқлашда шартнома суммасининг 10 фоизи миқдорида;\nг) мол-мулкни гаровга қўйиш ш���ртномаларини тасдиқлаганлиги учун шартнома суммасининг 0,15 фоизи миқдорида;\nл) меросга эгалик ҳуқуқи ҳақида гувоҳнома, берганлик учун:\nбиринчи навбатдаги ворисларга мерос суммасининг 3 фоизи миқдорида;\nиккинчи навбатдаги ворисларга мерос суммасининг 10 фоизи миқдорида;\nқолган ворисларга мерос суммасининг 20 фоизи миқдорида;\nавтомототранспорт воситаларини бошқа шахслар тасарруф этиши ҳуқуқини берувчи ишончномаларни тасдиқлаганлик учун энг кам иш ҳақининг 10 баравари миқдорида;\nИзоҳ. Нотариал идораларн??г биноларидан ташқарида қилинг�н нотариал ишлар учун давлат божи икки баравар миқдорда ундирилади, шунингдек, ана шу ишларни бажариш учун жойларга бориш билан боғлиқ қилинган харажатлар ҳам тўланади.\nЧет элга кетиш ва чет элдан келиш ҳуқуқини берадиган ҳужжатларни берганлик учун:\nа) фуқароларга чет элга кетиш ҳуқуқини берадиган паспортлар берганлик, уларнинг амал қилиш муддатини узайтирганлик, шунингдек, чет элга кетиш ҳуқуқини берадиган ижозат ёзувини қўйиб берганлик учун энг кам иш ҳақининг 1 баравари миқдорида;\nб) фуқаролиги бўлмаган шахсга чет элга кетиш учун гувоҳнома берганлик ёки гувоҳноманинг амал қилиш муддатини узайтирганлик учун энг кам иш ҳақининг 40 фоизи миқдорида;\nв) Ўзбекистон Республикасидан кетишга виза берганлик ёки чет эл паспортига ёки унинг ўрнини босувчи ҳужжатга визанинг амал қилиш муддатини узайтирганлик ва фуқаролиги бўлмаган шахсга кетиш визасини берганлик учун энг кам иш ҳақининг 40 фоизи миқдорида;\nг) чет эл паспортига ёки унинг ўрнини босувчи ҳужжатга кетиш ва келишга виза берганлик ёки шу визанинг амал қилиш муддатини узайтирганлик учун энг кам иш ҳақининг 80 фоизи миқдорида;\nд) кетиш ва келишга илгари берилган ҳужжатларга бирон-бир ўзгартириш киритганлик учун (амал қилиш муддатини узайтиришдан ташқари) энг кам иш ҳақининг 10 фоизи миқдорида;\nе) Ўзбекистон Республикаси фуқароларига, чет эл фуқароларига, фуқаролиги бўлмаган шахсларга Ўзбекистон Республикасига таклиф қилишга оид ҳужжатлар берганлик учун энг кам иш ҳақининг 10 фоизи миқдорида;\nж) чет эл фуқаросига ёки фуқаролиги бўлмаган шахсга истиқомат учун гувоҳнома берганлик ёки унинг муддатини узайтирганлик учун энг кам иш ҳақининг 20 фоизи миқдорида;\nз) чет эл фуқароларига ва фуқаролиги бўлмаган шахсларга чет эл паспортини ёки унинг ўрнини босувчи ҳужжатларни рўйхатга олганлик ёки рўйхатга олиш муддатини узайтирганлик ҳужжатларини берганлик учун энг кам иш ҳақининг 20 фоизи миқдорида;\nи) чет эл фуқароларига ёки фуқаролиги бўлмаган шахсларга йўқолган гувоҳнома ўрнига янгисини берганлик учун энг кам иш ҳақининг 50 фоизи миқдорида;\nк) Ўзбекистон Республикаси фуқаролигига қабул қилиш ёки фуқаролигидан чиқиш тўғрисидаги аризалардан энг кам иш ҳақининг 2 баравари миқдорида;\nл) йўқотиб қўйилган чет эл паспортлари ва уларнинг ўрнини босувчи ёки Ўзбекистон Республикасига таклиф қилиш ҳужжатлари ўрнига ҳужжат берганлик учун мазкур банднинг «а», «б», «е» кичик бандларига мувофиқ миқдорларда;\nБошқа ишларни бажарганлик учун:\nа) Ўзбекистон Республикаси фуқароларини рўйхатга олганлик ва рўйхатдан чиқарганлик учун энг кам иш ҳақининг 2 фоизи миқдорида;\nб) ов қилиш ҳуқуқини берувчи рухсатномалар берганлик учун энг кам иш ҳақининг 20 фоизи миқдорида;\nв) Ўзбекистон Республикаси фуқароларига ва фуқаролиги бўлмаган шахсларга чет эл мамлакатларидан юборилган пулни тўлаганлик учун, пенсиялар ва алиментлардан ташқари юборилган пулнинг 10 фоизи миқдорида;\nЎзбекистон Республикаси фуқароси паспортини берганлик учун энг кам иш ҳақининг 30 фоизи миқдорида.\n(4 ва 5-бандлар Ўзбекистон Республикаси Вазирлар Маҳкамасининг 1998 йил 20 октябрдаги 448-сонли қарори таҳририда)